amanoisuno/poet huggingface dataset:
將歸東都寄令狐舍人 楊巨源
綠楊紅杏滿城春，一騎悠悠萬井塵。岐路未關今日事，風光欲醉長年人。閑過綺陌尋高寺，強對朱門謁近臣。多病晚來還有策，雒陽山色舊相親。
寄江州白司馬 楊巨源
江州司馬平安否，惠遠東林住得無。湓浦曾聞似衣帶，廬峰見說勝香爐。題詩歲晏離鴻斷，望闕天遙病鶴孤。莫謾拘牽雨花社，青雲依舊是前途。
薛司空自青州歸朝 楊巨源
天眷君陳久（一作「舊」）在東，歸朝人看大司空。黃河岸畔長無事，滄海東邊獨有功。已變畏途成雅俗，仍過舊里揖秋風。一門累葉凌煙閣，次第儀形漢上公。
送章孝標校書歸杭州因寄白舍人 楊巨源
曾過靈隱江邊寺，獨宿東樓看海門。潮色銀河鋪碧落，日光金柱出紅盆。不妨公事資高臥，無限詩情要細論。若訪郡人徐孺子，應須騎馬到沙村。
述舊紀勳太原寄李光顏侍中二首 一 楊巨源
玉塞含悽見鴈行，北垣新詔拜龍驤。弟兄間世真飛將，貔虎歸時似故鄉。鼓角因風飄朔氣，旌旗映水發秋光。河源收地心猶壯，笑向天西萬里霜。
述舊紀勳太原寄李光顏侍中二首 二 楊巨源
倚天長劒截雲孤，報國縱橫見丈夫。五載登壇真宰相，六重分閫正司徒。曾聞轉戰平堅寇，共說題詩壓腐儒。料敵知機在方寸，不勞心力講陰符。
酬盧員外 楊巨源
謝傅旌旗控上游，盧郎罇俎借前籌。舜城風土臨清廟，魏國山川在白樓。雲寺當時接高步，水亭今日又同遊。滿筵舊府笙歌在，獨有羊曇最淚流。
古意贈王常侍 楊巨源
繡戶紗窗北里深，香風暗動鳳凰簪。組紃常在佳人手，刀尺空搖寒女心。欲學齊謳逐雲管，還思楚練拂霜砧。東家少婦當機織，應念無衣雪滿林。
送裴中丞出使 楊巨源
一清淮甸假朝綱，金印初迎細柳黃。辭闕天威和雨露，出關春色避風霜。龍韜何必陳三略，虎旅由來肅萬方。宣諭生靈真重任，回軒應問石渠郎。
送絳州盧使君 楊巨源
應將清淨結心期，又共陽和到郡時。絳老問年須算字，庾公逢月要題詩。朱欄迢遰因高勝，粉堞清明欲下遲。他日徴還作霖雨，不須求賽敬亭祠。
贈李傅 楊巨源
知因公望掩能文，誓激明誠在致君。曾罷雙旌瞻白日，猶將一劒許黃雲。搖牕竹色留僧語，入院松聲共鶴聞。莫被此心生晚計，鎮南人憶杜將軍。
上裴中丞 楊巨源
六年西掖弘湯誥，三捷東堂總漢科。政引風霜成物色，語回天地到陽和。清威更助朝端重，聖澤曾隨筆下多。應笑白鬚揚執戟，可憐春日老如何。
和人與人分惠賜冰 楊巨源
天水藏來玉墮空，先頒密署幾人同。映盤皎潔非資月，披扇清涼不在風。瑩質方從綸閣內，凝輝更向畫堂中。麗詞珍貺難雙有，迢遰金輿殿角東。
觀打毬有作 楊巨源
親掃毬場如砥平，龍驤驟馬曉光晴。入門百拜瞻雄勢，動地三軍唱好聲。玉勒回時霑赤汗，花鬉分處拂紅纓。欲令四海氛煙靜，杖底纖塵不敢生。
早春即事呈劉員外 楊巨源
明朝晴暖即相隨，肯信春光被雨欺。且任文書堆案上，免令杯酒負花時。馬蹄經歷須應徧，鶯語叮嚀已怪遲。更待雜芳成豔錦，鄴中爭唱仲宣詩。
送司徒童子 楊巨源
衛多君子魯多儒，七歲聞天笑舞雩。光彩春風初轉蕙，性靈秋水不藏珠。兩經在口知名小，百拜垂髫稟氣殊。況復元侯旌爾善，桂林枝上得鵷雛。
寄昭應王丞 楊巨源
武皇金輅輾香塵，每歲朝元及此辰。光動泉心初浴日，氣蒸山腹總成春。謳歌已入雲韶曲，詞賦方歸侍從臣。瑞靄朝朝猶望幸，天敎赤縣有詩人。
酬崔博士 楊巨源
自知頑叟更何能，唯學雕蟲謬見稱。長被有情邀唱和，近來無力更祗承。青松樹杪三千鶴，白玉壺中一片冰。今日爲君書壁右，孤城莫怕世人憎。
酬裴舍人見寄 楊巨源
誰道重遷是舊班，自將霄漢比鄉關。二妃樓下宜臨水，五老祠西好看山。再葺吾廬心已足，每來公府路常閑。詩陪亞相逾三紀，石笥煙霞不共攀。
和劉員外陪韓僕射野亭公宴 楊巨源
好客風流玳瑁簪，重簷高幕曉沈沈。綺筵霜重旌旗滿，玉帳天清絲管聲。繁戲徒過魯儒目，衆歡方集漢郎心。寒笳一曲嚴城暮，雲騎連嘶香外林。
酬崔駙馬惠箋百張兼貽四韻 楊巨源
百張雲樣亂花開，七字文頭豔錦回。浮碧空從天上得，殷紅應自日邊來。捧持價重凌雲葉，封裹香深笑海苔。滿篋清光應照眼，欲題凡韻輒裴回。
贈史開封 楊巨源
天低荒草誓師壇，鄧艾心知戰地寬。鼓角逈臨霜野曙，旌旗高對雪峰寒。五營向水紅塵起，一劒當風白日看。曾從伏波征絕域，磧西蕃部怯金鞍。
奉寄通州元九侍御 楊巨源
大明宮殿鬱蒼蒼，紫禁龍樓直署香。九陌華軒爭道路，一枝寒玉任煙霜。須聽瑞雪傳心語，莫被啼猨續淚行。共說聖朝容直氣，期君新歲奉恩光。
贈渾鉅中允 楊巨源
公子髫年四海聞，城南侍獵雪雰雰。馬盤曠野弦開月，鴈落寒原箭在雲。曾向天西穿虜陣，慣遊花下領儒羣。一枝瓊萼朝光好，綵服飄飄從冠軍。
重送胡大夫赴振武 楊巨源
向年擢桂儒生業，今日分茅聖主恩。旌斾仍將過鄉路，軒車爭看出都門。人間文武能雙捷，天下安危待一論。布惠宣威大夫事，不妨詩思許琴尊。
送陳判官罷舉赴江外 楊巨源
練思多時冰雪清，拂衣無語別書生。莫將甲乙爲前累，不廢煙霄是此行。定愛紅雲燃楚色，應看白雨打江聲。心期玉帳親台位，魏勃因君說姓名。
奉和裴相公 楊巨源
竹寺題名一半空，衰榮三十六人中。在生本要求知己，垂老應憐值相公。敢望燮和回舊律，任應時節到春風。若爲問得蒼蒼意，造化無言自是功。
和大夫邊春呈長安親故 楊巨源
嚴城吹笛思寒梅，二月冰河一半開。紫陌詩情依舊在，黑山弓力畏春來。遊人曲岸看花發，走馬平沙獵雪回。旌斾朝天不知晚，將星高處近三台。
張郎中段員外初直翰林報寄長句 楊巨源
秋空如練瑞雲明，天上人間莫問程。丹鳳詞頭供二妙，金鑾殿角直三清。方瞻北極臨星月，猶向南班滯姓名。啓沃朝朝深禁裏，香爐煙外是公卿。
奉酬端公春雪見寄 楊巨源
造化多情狀物親，剪花鋪玉萬重新。閑飄上路呈豐歲，狂舞中庭學醉春。興逸何妨尋剡客，唱高還肯寄巴人。遙知獨立芝蘭閣，滿眼清光壓俗塵。
盧郎中拜陵遇雪蒙見召因寄 楊巨源
南宮使者有光輝，欲拜諸陵瑞雪飛。蘋葉已修青玉薦，柳花仍拂赤車衣。應同谷口尋春去，定似山陰帶月歸。寒冷出郊猶未得，羨公將事看芳菲。
冬夜陪丘侍御先輩聽崔校書彈琴 楊巨源
雪滿中庭月映林，謝家幽賞在瑤琴。楚妃波浪天南遠，蔡女煙沙漠北深。顧盼何曾因誤曲，殷勤終是感知音。若將雅調開詩興，未抵丘遲一片心。
元日含元殿下立仗丹鳳樓門下宣赦相公稱賀二首 一 楊巨源
天垂台耀掃欃槍，壽獻香山祝聖明。丹鳳樓前歌九奏，金雞竿下鼓千聲。衣冠南面薰風動，文字東方喜氣生。從此登封資廟略，兩河連海一時清。
元日含元殿下立仗丹鳳樓門下宣赦相公稱賀二首 二 楊巨源
臨軒啓扇似雲收，率土朝天劇水流。瑞色含春當正殿，香煙捧日在高樓。三朝氣蚤迎恩澤，萬歲聲長繞冕旒。請問漢家功第一，麒麟閣上識酇侯。
元日觀朝 楊巨源
北極長尊報聖期，周家何用問元龜。天顏入曙千官拜，元日迎春萬物知。閶闔迴臨黃道正，衣裳高對碧山垂。微臣願獻堯人祝，壽酒年年太液池。
題賈巡官林亭 楊巨源
白鳥閑棲亭樹枝，綠罇仍對菊花籬。許詢本愛交禪侶，陳寔由來是好兒。明月出雲秋館思，遠泉經雨夜牕知。門前長者無虛轍，一片寒光動水池。
和元員外題昇平里新齋 楊巨源
自知休沐諸幽勝，遂肯高齋枕廣衢。舊地已開新玉圃，春山仍展綠雲圖。心源邀得閑詩證，肺氣宜將慢酒扶。此外唯應任真宰，同塵敢是道門樞。
送澹公歸嵩山龍潭寺葬本師 楊巨源
野煙秋水蒼茫遠，禪境真機去住閑。雙樹爲家思舊壑，千花成塔禮寒山。洞宮曾向龍邊宿，雲徑應從鳥外還。莫戀本師金骨地，空門無處復無關。
邵州陪王郎中宴 楊巨源
西塞無塵多玉筵，貔貅鴛鷺儼相連。紅茵照水開罇俎，翠幕當雲發管弦。歌態曉臨團扇靜，舞容春映薄衫妍。魯儒縱使他時有，不似歡娛及少年。
和令狐舍人酬峰上人題山欄孤竹 楊巨源
滿院冰姿粉籜殘，一莖青翠近簾端。離叢自欲親香火，抱節何妨共歲寒。能讓繁聲任真籟，解將孤影對芳蘭。范雲許訪西林寺，枝葉須和彩鳳看。
寄贈田倉曹灣 楊巨源
芳蘭媚庭除，灼灼紅英舒。身爲陋巷客，門有絳轅車。朝覽夷吾傳，暮習潁陽書。眄雲高羽翼，待賈蘊璠璵。纓弁雖云阻，音塵豈復疎。若因風雨晦，應念寂寥居。
上劉侍中 楊巨源
命代生申甫，承家翊禹湯。廟謨膺間氣，師律動清霜。鐘鼎勳庸大，山河誡誓長。英姿凌虎視，逸步壓龍驤。道協陶鈞力，恩回日月光。一言弘社稷，九命備珪璋。政洽軍逾肅，仁敷物已康。朱門重棨戟，丹詔半縑緗。位總雲龍野，師臨涿鹿鄉。射雕天更碧，吹角塞仍黃。深入平夷路，橫行闢漢疆。功垂貞石遠，名映色絲香。斷磧瞻貔武，臨池識鳳凰。舞腰凝綺榭，歌響拂彫梁。杯淨傳鸚鵡，裘鮮照鷫鸘。吟詩白羽扇，校獵綠沈槍。風景佳人地，煙沙壯士場。幕中邀謝鑒，麾下得周郎。珠影含空徹，瓊枝映座芳。王渾知武子，陳寔獎元方。富貴春無限，歡娛夜未央。管弦隨玉帳，尊俎奉金章。俗理寧因勸，邊城詎假防。軍容雄朔漠，公望冠巖廊。分野鄰孤島，京坻溢萬廂。曙華分碣石，秋色入衡陽。城遠迷玄兔，川明辯白狼。忠賢多感激，今古共蒼茫。堤擁紅蕖豔，橋分翠柳行。軒車紛自至，亭館鬱相當。珍簟回煩暑，層軒引早涼。聽琴知思靜，說劒覺神揚。佳景燕臺上，清輝鄭驛傍。鼓鼙喧北里，珪玉映東牀。敢衒由之瑟，甘循賜也牆。官微思假路，戰勝忝升堂。欲奮三年翼，頻迴一夕腸。消憂期酒聖，乘興任詩狂。海內栽桃李，天涯荷稻粱。昇沈門下意，誰道在蒼蒼。
贈侯侍御 楊巨源
步逸辭羣迹，機真結遠心。敦詩揚大雅，映古酌高音。逃禍棲蝸舍，因醒解豸簪。紫蘭秋露濕，黃鶴晚天陰。舊業餘荒草，寒山出遠林。月明多宿寺，世亂重悲琴。霄漢時應在，詩書道未沈。坐期閶闔霽，雲暖一開襟。
懷德抒情寄上信州座主 楊巨源
五馬江天郡，諸生淚共垂。讌餘明主德，恩在侍臣知。悵望緘雙鯉，龍鍾假一枝。玉峰遙寄夢，雲海暗傷離。幢蓋全家去，琴書首路隨。滄州值康樂，明月向元規。鵷鳳終凌漢，蛟龍會出池。蕙香因曙發，松色肯寒移。舉世瞻風藻，當朝揖羽儀。加餐門下意，溪水綠逶迤。
送杜郎中使君赴虔州 楊巨源
迢遰南康路，清輝得使君。虎符秋領俗，鵷署早辭羣。地遠仍連戍，城嚴本帶軍。傍江低檻月，當嶺滿牕雲。境勝閭閻間，天清水陸分。和詩將惠政，頌述九衢聞。
別鶴詞送令狐校書之桂府 楊巨源
海鶴一爲別，高程方窅然。影搖江漢路，思結瀟湘天。皎然仰白日，真姿棲紫煙。含情九霄際，顧侶五雲前。遐心屬清都，淒響激朱弦。超遙聞風雨，迢遰各山川。東南信多水，會合當有年。雌飛唳冥冥，此意何由傳。
夏日裴尹員外西齋看花 楊巨源
笑向東來客，看花枉在前。始知清夏月，更勝豔陽天。露濕呈妝汙，風吹畏火燃。蔥蘢和葉盛，爛熳壓枝鮮。紅彩當[鈴]閣，清香到玉筵。蝶棲驚曙色，鶯語滯晴煙。得地殊堪賞，過時倍覺妍。芳菲遲最好，唯是謝家憐。
贈鄰家老將 楊巨源
白首羽林郎，丁年戍朔方。陰天瞻磧落，秋日渡遼陽。大漠寒山黑，孤城夜月黃。十年依蓐食，萬里帶金瘡。拂雪陳師祭，衝風立敎場。箭飛瓊羽合，旗動火雲張。虎翼分營勢，魚鱗擁陣行。誓心清塞色，鬬血雜沙光。戰地晴輝薄，軍門曉氣長。寇深爭暗襲，關逈勒春防。身賤竟何訴，天高徒自傷。功成封寵將，力盡到貧鄉。雀老方悲海，鷹衰却念霜。空餘孤劒在，開匣一霑裳。
和呂舍人喜張員外自北番回至境上先寄二十韻 楊巨源
割愛天文動，敦和國步安。仙姿歸舊好，戎意結新歡。並命瞻鵷鷺，同心揖蕙蘭。玉簫臨祖帳，金牓引征鞍。廣陌雙旌去，平沙萬里看。海雲侵鬢起，邊月向眉殘。突兀陰山迥，蒼茫朔野寬。毳廬同甲帳，韋橐比琱盤。義著親胡俗，儀全識漢官。地鄰冰鼠淨，天映燭龍寒。節異蘇卿執，弦殊蔡女彈。磧分黃渺渺，塞極黑漫漫。歡味羶腥列，徴聲佅僸攢。歸期先鴈候，登路劇鵬搏。上客離心遠，西宮草詔殫。麗詞傳錦綺，珍價掩琅玕。百兩開戎壘，千蹄入御欄。瑞光麟閣上，喜氣鳳城端。尚德曾辭劒，柔凶本舞干。茫茫斗星北，威服古來難。
春日奉獻聖壽無疆詞十首 一 楊巨源
文物京華盛，謳歌國步康。瑤池供壽酒，銀漢麗宸章。靈雨含雙闕，雷霆肅萬方。代推仙祚遠，春共聖恩長。鳳扆臨花暖，龍罏旁日香。遙知千萬歲，天意奉君王。
春日奉獻聖壽無疆詞十首 二 楊巨源
鴛鷺彤庭際，軒車綺陌前。九城多好色，萬井半祥煙。人醉逢堯酒，鶯歌荅舜弦。花明御溝水，香暖禁城天。賜宴文逾盛，徴歌物更妍。無窮豔陽月，長照太平年。
春日奉獻聖壽無疆詞十首 三 楊巨源
雲陛臨黃道，天門在碧虛。大明含睿藻，元氣抱宸居。戈偃征苗後，詩傳宴鎬初。年華富仙苑，時哲滿公車。化入絪緼大，恩垂渙汗餘。悠然萬方靜，風俗揖華胥。
春日奉獻聖壽無疆詞十首 四 楊巨源
玉漏飄青璅，金鋪麗紫宸。雲山九門曙，天地一家春。瑞靄方呈賞，暄風本配仁。巖廊開鳳翼，水殿壓鼇身。文雅逢明代，歡娛及賤臣。年年未央闕，恩共物華新。
春日奉獻聖壽無疆詞十首 五 楊巨源
垂拱乾坤正，歡心品類同。紫煙含北極，玄澤付東風。珠綴留晴景，金莖直曉空。發生資盛德，交泰讓全功。間氣登三事，祥光啓四聰。遐荒似川水，天外亦朝宗。
春日奉獻聖壽無疆詞十首 六 楊巨源
代是文明晝，春當宴喜時。罏煙添柳重，宮漏出花遲。漢典方寬律，周官正採詩。碧宵傳鳳吹，紅旭在龍旗。造化膺神契，陽和沃聖思。無因隨百獸，率舞奉丹墀。
春日奉獻聖壽無疆詞十首 七 楊巨源
睿德符玄化，芳情翊太和。日輪皇鑒遠，天仗聖朝多。曙色含金牓，晴光轉玉珂。中宮陳廣樂，元老進賡歌。蓮葉看龜上，桐花識鳳過。小臣空擊壤，滄海是恩波。
春日奉獻聖壽無疆詞十首 八 楊巨源
物象朝高殿，簪裾溢上京。春當九衢好，天向萬方明。樂報簫韶發，杯看沆瀣生。芙蓉丹闕暖，楊柳玉樓晴。閶闔開中禁，衣裳儼太清。南山同聖壽，長對鳳皇城。
春日奉獻聖壽無疆詞十首 九 楊巨源
日上蒼龍闕，香含紫禁林。晴光五雲疊，春色九重深。賞叶元和德，文垂雅頌音。景雲隨御輦，顥氣在宸襟。永保無疆壽，長懷不戰心。聖朝多慶賜，瓊樹粉牆陰。
春日奉獻聖壽無疆詞十首 十 楊巨源
化洽生成遂，功宣動植知。瑞凝三秀草，春入萬年枝。鳳掖嘉言進，鴛行喜氣隨。仗臨丹地近，衣對碧山垂。渥澤方柔遠，聰明本聽卑。願同東觀士，長對漢威儀。
題范陽金臺驛 楊巨源
六國唯求客，千金遂築臺。若令逢聖代，憔悴郭生回。
寄薛侍御 楊巨源
世上無窮事，生涯莫廢詩。何曾好風月，不是憶君時。
賦得灞岸柳留辭鄭員外 楊巨源
楊柳含煙灞岸春，年年攀折爲行人。好風儻借低枝便，莫遣青絲掃路塵。
折楊柳 楊巨源
水邊楊柳麴塵絲，立馬煩君折一枝。惟有春風最相惜，殷勤更向手中吹。
雪中聽箏 楊巨源
玉柱泠泠對寒雪，清商怨徴聲何切。誰憐楚客向隅時，一片愁心與弦絕。
盧龍塞行送韋掌記二首 一 楊巨源
雨雪粉粉黑水外。行人共指盧龍塞，萬里飛沙壓鼓鼙。三軍殺氣凝旌斾。
盧龍塞行送韋掌記二首 二 楊巨源
陳琳書記本翩翩，料敵能兵奪酒泉。聖主好文兼好武，封侯莫比漢皇年。
唐昌觀玉蘂花 楊巨源
晴空素豔照霞新，香灑天風不到塵。持贈昔聞將白雪，蘂珠宮上玉花春。
山中主人 楊巨源
十里青山有一家，翠屏深處更添霞。若爲說得溪中事，錦石和煙四面花。
太原贈李屬侍御 楊巨源
路入桑乾塞鴈飛，棗郎年少有光輝。春風走馬三千里，不廢看花君繡衣。
城東早春 楊巨源
詩家清景在新春，綠柳纔黃半未勻。若待上林花似錦，出門俱是看花人。
秋日登亭贈薛侍御 楊巨源
潦倒從軍何取益，東西走馬暫同遊。梁王舊客皆能賦，今日因何獨怨秋。
石水詞二首 一 楊巨源
銀罌深鏁貯清光，無限來人不得嘗。知共金丹爭氣力，一杯全勝五雲漿。
石水詞二首 二 楊巨源
山叟和雲斸翠屏，煎時分日檢仙經。天人持此扶衰病，勝得瑤池水一瓶。
荅振武李逢吉判官 楊巨源
近來時輩都無興，把酒皆言肺病同。唯有單于李評事，不將華髮負春風。
宮燕詞 楊巨源
毛衣似錦語如弦，日煖爭高綺陌天。幾處野花留不得，雙雙飛向御爐前。
聽李憑彈箜篌二首 一 楊巨源
聽奏繁弦玉殿清，風傳曲度禁林明。君王聽樂棃園煖，翻到雲門第幾聲。
聽李憑彈箜篌二首 二 楊巨源
花咽嬌鶯玉漱泉，名高半在御筵前。漢王欲助人間樂，從遣新聲墜九天。
臨水看花 楊巨源
一樹紅花暎綠波，晴明騎馬好經過。今朝幾許風吹落，聞道蕭郎最惜多。
觀妓人入道二首 一 楊巨源
荀令歌鐘北里亭，翠娥紅粉敞雲屏。舞衣施盡餘香在，今日花前學誦經。
觀妓人入道二首 二 楊巨源
碧玉芳年事冠軍，清歌空得隔花聞。春來削髮芙蓉寺，蟬鬢臨風墮綠雲。
方城驛逢孟侍御 楊巨源
走馬溫湯直隼飛，相逢矍鑠理征衣。軍中得力兒男事，入驛從容見落暉。
和令狐郎中 楊巨源
題詩一代占清機，秉筆三年直紫微。自稟道情齠齓異，不同蘧玉學知非。
美人春怨 楊巨源
妾家巫峽陽，羅幌寢蘭堂。曉日臨窗久，春風引夢長。落釵仍挂鬢，微汗欲銷黃。縱便朦朧覺，魂猶逐楚王。
名姝詠 楊巨源
阿嬌年未多，體弱性能和。怕重愁拈鏡，憐輕喜曳羅。臨津雙洛浦，對月兩嫦娥。獨有荆王殿，時時暮雨過。
送太和公主和蕃 楊巨源
北路古來難，年光獨認寒。朔雲侵鬢起，邊月向眉殘。蘆井尋沙到，花門度磧看。薰風一萬里，來處是長安。
失題 楊巨源
何事慰朝夕，不踰詩酒情。山河空道路，蕃漢共刀兵。禮樂新朝市，園林舊弟兄。向風一點淚，塞晚暮江平。
春日題龍門香山寺 楊巨源
衆香天上梵王宮，鐘磬寥寥半碧空。清景乍開松嶺月，亂流長響石樓風。山河杳映春雲外，城闕參差曉樹中。欲盡出尋那可得，三千世界本無窮。
寄申州盧拱使君 楊巨源
領郡仍聞總虎貔，致身還是見男兒。小船隔水催桃葉，大鼓當風舞柘枝。酒坐微酣諸客倒，毬場慢撥幾人隨。從來樂事憎詩苦，莫放窗中遠岫知。
郊居秋日酬奚贊府見寄 楊巨源
繁菊照深居，芳香春不如。聞尋周觸士，知伴庾尚書。日晚汀洲曠，天晴草木疎。閑言揮麈柄，清步掩蝸廬。野老能親牧，高人念遠漁。幽叢臨古岸，輕葉度寒渠。暮色無狂蝶，秋華有嫩蔬。若爲酬郢曲，從此愧璠璵。
聖恩洗雪鎮州寄獻裴相公 楊巨源
天借春光洗綠林，戰塵收盡見花陰。好生本是君王德，忍死何妨壯士心。曾賀截雲翻柵遠，仍聞劚凍下營深。井陘昨日雙旗入，蕭相無言淚濕襟。
賀田僕射子弟榮拜金吾 楊巨源
五侯恩澤不同年，叔姪朱門䂍矟連。鳳沼九重相喜氣，鴈行一半入祥煙。街衢燭影侵寒月，文武珂聲疊曉天。爲數麒麟高閣上，誰家父子勒燕然。
和裴舍人觀田尚書出獵 楊巨源
聖代司空比玉清，雄藩觀獵見皇情。雲禽已覺高無益，霜兔應知狡不成。飛鞚擁塵寒草盡，彎弓開月朔風生。今朝始賀將軍貴，紫禁詩人看斾旌。
送李舍人歸蘭陵里 楊巨源
清詞舉世皆藏篋，美酒當山爲滿罇。三畝嫩蔬臨綺陌，四行高樹擁朱門。家貧境勝心無累，名重官閑口不論。惟有道情常自足，啓期天地易知恩。
同太常尉遲博士闕下待漏 楊巨源
沈沈延閣抱丹墀，松色苔花顥露滋。爽氣曉來青玉甃，薰風宿在翠花旗。方瞻御陌三條廣，猶覺仙門一刻遲。此地含香從白首，馮唐何事怨明時。
見薛侍御戴不損裹帽子因贈 楊巨源
潘郎對青鏡，烏帽似新裁。曉露鴉初洗，春荷葉半開。堪將護巾櫛，不獨隔塵埃。已見籠蟬翼，無因映鹿胎。何人呈巧思，好手自西來。有意憐衰醜，煩君致一枚。
胡二十拜戶部兼判度支 楊巨源
清機果被公材撓，雄拜知承聖主恩。廟略已調天府實，國征方覺地官尊。徒言玉節將分閫，定是沙隄欲到門。爲愛山前新卜第，不妨風月事琴罇。
元日呈李逢吉舍人 楊巨源
華夷文物賀新年，霜仗遙排鳳闕前。一片彩霞迎曙日，萬條紅燭動春天。稱觴山色和元氣，端冕爐香疊瑞煙。共說正初當聖澤，試過西掖問羣賢。
和杜中丞西禪院看花 楊巨源
一林堆錦映千燈，照眼牽情欲不勝。知倚晴明嬌自足，解將顏色醉相仍。好風輕引香煙入，甘露纔和粉豔凝。深處最憐鶯蹂踐，嬾時先被蝶侵凌。對持真境應無取，分付空門又未能。迎日似翻紅燒斷，臨流疑映綺霞層。幽含晚態憐丹桂，盛績春光識紫藤。每到花枝獨惆悵，山東惟有杜中丞。
句 楊巨源
三刀夢益州，一箭取遼城。伊陟無聞祖，韋賢不到孫。
夏至日衡陽郡齋書懷 令狐楚
一來江城守，七見江月圓。齒髮將六十，鄉關越三千。褰帷罕遊觀，閉閤多沉眠。新節還復至，故交盡相捐。何時羾閶闔，上訴高高天。
八月十七日夜書懷 令狐楚
三五既不留，二八又還過。金蟾著未出，玉樹悲稍破。誰向西園遊，空歸北堂臥。佳期信難得，永夕無可奈。撫枕獨高歌，煩君爲予和。
九日言懷 令狐楚
二九即重陽，天清野菊黃。近來逢此日，多是在他鄉。晚色霞千片，秋聲鴈一行。不能高處望，恐斷老人腸。
和寄竇七中丞 令狐楚
仙吏秦峨別，新詩鄂渚來。才推今北斗，職賦舊三台。雕鏤心偏許，緘封手自開。何年相贈荅，却得到中臺。
秋懷寄錢侍郎 令狐楚
晚歲俱爲郡，新秋各異鄉。燕鴻一聲呌，郢樹盡青蒼。山霞侵衣潤，江風捲簟涼。相思如漢水，日夜向潯陽。
贈毛仙翁 令狐楚
宣州渾是上清宮，客有真人貌似童。紺髮垂纓光髧髧，細髯緣頷綠茸茸。壺中藥物梯霞訣，肘後方書縮地功。既許焚香爲弟子，願敎年紀共椿同。
遊義興寺寄上李逢吉相公 令狐楚
柳營無事詣蓮宮，步步猶疑是夢中。勞役徒爲萬夫長，閑遊曾與二人同。鳳鸞飛去仙巢在，龍象潛來講席空。松下花飛頻佇立，一心千里憶梁公。
遊晉祠上李逢吉相公 令狐楚
不立晉祠三十年，白頭重到一淒然。泉聲自昔鏘寒玉，草色雖秋耀翠鈿。少壯同遊寧有數，尊榮再會便無緣。相思臨水下雙淚，寄入幷汾向洛川。
節度宣武酬樂天夢得 令狐楚
蓬萊仙監客曹郎，曾枉高車客大梁。見擁旌旄治軍旅，知親筆硯事文章。愁看柳色懸離恨，憶遞花枝助酒狂。洛下相逢肯相寄，南金璀錯玉淒涼。
奉和嚴司空重陽日同崔常侍崔郎及諸公登龍山落帽臺佳宴 令狐楚
謝公秋思渺天涯，蠟屐登高爲菊花。貴重近臣光綺席，笑憐從事落烏紗。萸房暗綻紅珠朵，茗碗寒供白露芽。詠碎龍山歸出號，馬奔流電妓奔車。
立春後言懷招汴州李匡衙推 令狐楚
閑齋夜擊唾壺歌，試望夷門奈遠何。每聽塞笳離夢斷，時窺清鑑旅愁多。初驚宵漏丁丁促，已覺春風習習和。海內故人君最老，花開鞭馬更相過。
奉和僕射相公酬忠武李相公見寄之作 令狐楚
麗藻飛來自相庭，五文相錯八音清。初瞻綺色連霞色，又聽金聲繼玉聲。才出山西文與武，歡從塞北弟兼兄。白頭老尹三川上，雙和陽春喜復驚。
郡齋左偏栽竹百餘竿炎涼已周青翠不改而爲墻垣所蔽有乖愛賞假日命去齋居之東墻由是俯臨軒階低映帷戶日夕相對頗有翛然之趣 令狐楚
齋居栽竹北窗邊，素壁新開映碧鮮。青藹近當行藥處，綠陰深到臥帷前。風驚曉葉如聞雨，月過春枝似帶煙。老子憶山心暫緩，退公閑坐對嬋娟。
省中直夜對雪寄李師素侍郎 令狐楚
密雪紛初降，重城杳未開。雜花飛爛熳，連蝶舞徘徊。灑散千株葉，銷凝九陌埃。素華凝粉署，清氣繞霜臺。明覺侵窗積，寒知度塞來。謝家爭擬絮，越嶺悞驚梅。暗魄微茫照，嚴飆次第催。稍封黃竹亞，先集紫蘭摧。孫室臨書幌，梁園泛酒杯。靜懷瓊樹倚，醉憶玉山頹。翠陌飢烏噪，蒼雲遠鴈哀。此時方夜直，想望意悠哉。
南宮夜直宿見李給事封題其所下制敕知奏直在東省因以詩寄 令狐楚
番直同遙夜，嚴扃限幾重。青編書白雀，黃紙降蒼龍。北極絲綸句，東垣翰墨蹤。尚垂玄露點，猶濕紫泥封。炫眼凝仙燭，馳心裊禁鍾。定應形夢寐，暫似接音容。玉樹春枝動，金樽臘釀醲。在朝君最舊，休澣許過從。
將赴洛下旅次漢南獻上相公二十兄言懷八韻 令狐楚
台室名曾繼，旌門節暫過。歡情老去少，苦事別離多。便爲開樽俎，應憐出網羅。百憂今已失，一醉孰知他。帝德千年日，君恩萬里波。許隨黃綺輩，閑唱紫芝歌。龍衮期重補，梅羹佇再和。嵩丘來攜手，君子意如何。
青雲干呂 令狐楚
郁郁復紛紛，青霄干呂雲。色令天下見，候向管中分。遠覆無人境，遙彰有德君。瑞容驚不散，冥感信稀聞。湛露羞依草，南風耻帶薰。恭惟漢武帝，餘烈尚氛氳。
聖明樂 令狐楚
海浪恬丹徼，邊塵靜異山。從今萬里外，不復鎖蕭關。
春閨思 令狐楚
戴勝飛晴野，凌澌下濁河。春風樓上望，誰見淚痕多。
宮中樂五首 一 令狐楚
楚塞金陵靖，巴山玉壘空。萬方無一事，端拱大明宮。
宮中樂五首 二 令狐楚
雪霽長楊苑，冰開太液池。宮中行樂日，天下盛明時。
宮中樂五首 三 令狐楚
柳色煙相似，梨花雪不如。春風真有意，一一麗皇居。
宮中樂五首 四 令狐楚
月上宮花靜，煙含苑樹深。銀臺門已閉，仙漏夜沉沉。
宮中樂五首 五 令狐楚
九重青瑣闥，百尺碧雲樓。明月秋風起，珠簾上玉鉤。
春遊曲三首 一 令狐楚
曉遊臨碧殿，日上望春亭。芳樹羅仙仗，晴山展翠屏。
春遊曲三首 二 令狐楚
一夜好風吹，新花一萬枝。風前調玉管，花下簇金羈。
春遊曲三首 三 令狐楚
閶闔春風起，蓬萊雪水消。相將折楊柳，爭取最長條。
遠別離二首 一 令狐楚
楊柳黃金穗，梧桐碧玉枝。春來消息斷，早晚是歸期。
遠別離二首 二 令狐楚
玳織鴛鴦履，金裝翡翠篸。畏人相問著，不擬到城南。
閨人贈遠二首 一 令狐楚
君行登隴上，妾夢在閨中。玉筯千行落，銀牀一半空。
閨人贈遠二首 二 令狐楚
綺席春眠覺，紗窗曉望迷。朦朧殘夢裏，猶自在遼西。
從軍詞五首 一 令狐楚
荒雞隔水啼，汗馬逐風嘶。終日隨征斾，何時罷鼓鼙。
從軍詞五首 二 令狐楚
孤心眠夜雪，滿眼是秋沙。萬里猶防塞，三年不見家。
從軍詞五首 三 令狐楚
却望冰河闊，前登雪嶺高。征人幾多在，又擬戰臨洮。
從軍詞五首 四 令狐楚
胡風千里驚，漢月五更明。縱有還家夢，猶聞出塞聲。
從軍詞五首 五 令狐楚
暮雪連青海，陰霞覆白山。可憐班定遠，生入玉門關。
王昭君 令狐楚
錦車天外去，毳幕雪中開。魏闕蒼龍遠，蕭關赤鴈哀。
發潭州寄李寧常侍 令狐楚
君今侍紫垣，我已墮青天。委廢從茲日，旋歸在幾年。心爲西靡樹，眼是北流泉。更過長沙去，江風滿驛船。
年少行四首 一 令狐楚
少小邊州慣放狂，驏騎蕃馬射黃羊。如今年老無筋力，猶倚營門數鴈行。
年少行四首 二 令狐楚
家本清河住五城，須憑弓箭得功名。等閑飛鞚秋原上，獨向寒雲試射聲。
年少行四首 三 令狐楚
弓背霞明劒照霜，秋風走馬出咸陽。未收天子河湟地，不擬回頭望故鄉。
年少行四首 四 令狐楚
霜滿中庭月滿樓，金樽玉柱對清秋。當年稱意須行樂，不到天明不肯休。
塞下曲二首 一 令狐楚
雪滿衣裳冰滿鬚，曉隨飛將伐單于。平生意氣今何在，把得家書淚似珠。
塞下曲二首 二 令狐楚
邊草蕭條塞鴈飛，征人南望淚沾衣。黃塵滿面長須戰，白髮生頭未得歸。
漢苑行 令狐楚
雲霞五采浮天闕，梅柳千般夾御溝。不上黃花南北望，豈知春色滿神州。
寄禮部劉郎中 令狐楚
一別三年在上京，仙垣終日選羣英。除書每下皆先看，唯有劉郎無姓名。
相思河 令狐楚
誰把相思號比河，塞垣車馬往來多。只應自古征人淚，灑向空洲作碧波。
賦山 令狐楚
山，聳峻，回環。滄海上，白雲間。商老深尋，謝公遠攀。古巖泉滴滴，幽谷鳥關關。樹島西連隴塞，猨聲南徹荆蠻。世人只向簪裾老，芳草空餘麋鹿閑。
句 令狐楚
何日居三署，終年尾百僚。移石幾迴敲廢印，開箱何處送新圖。唯應四仲祭，使者暫悲嗟。偶逢蒲家郎，乃是葛仙客。行常乘青竹，飢即煮白石。腰間嫌大組，心內保尺宅。我願從之遊，深卜鍊上液。
享惠昭太子廟樂章 裴度
重輪始發祥，齒胄方興學。冥然升紫府，鏗爾薦清樂。奠斝致馨香，在庭紛羽籥。禮成神既醉，髣髴緱山鶴。
夏日對雨 裴度
登樓逃盛夏，萬象正埃塵。對面雷嗔樹，當街雨趁人。簷疎蛛網重，地溼燕泥新。吟罷清風起，荷香滿四鄰。
白二十二侍郎有雙鶴留在洛下予西園多野水長松可以栖息遂以詩請之 裴度
聞君有雙鶴，羈旅洛城東。未放歸仙去，何如乞老翁。且將臨野水，莫閉在樊籠。好是長鳴處，西園白露中。
竇七中丞見示初至夏口獻元戎詩輒戲和之 裴度
出佐青油幕，來吟白雪篇。須爲九臯鶴，莫上五湖船。故態君應在，新詩我亦便。元侯看再入，好被暫流連。
酬張秘書因寄馬贈詩 裴度
滿城馳逐皆求馬，古寺閑行獨與君。代步本慙非逸足，緣情何幸枉高文。若逢佳麗從將換，莫共駑駘角出羣。飛控著鞭能顧我，當時王粲亦從軍。
真慧寺 裴度
遍尋真蹟躡莓苔，世事全拋不忍回。上界不知何處去，西天移向此間來。巖前芍藥師親種，嶺上青松佛手栽。更有一般人不見，白蓮花向半天開。
中書即事 裴度
有意效承平，無功荅聖明。灰心緣忍事，霜鬢爲論兵。道直身還在，恩深命轉輕。鹽梅非擬議，葵藿是平生。白日長懸照，蒼蠅謾發聲。高陽舊田里，終使謝歸耕。
中和節詔賜公卿尺 裴度
陽和行慶賜，尺度及羣公。荷寵承佳節，傾心立大中。短長思合製，遠近貴攸同。共仰財成德，將酬分寸功。作程施有政，垂範播無窮。願續南山壽，千春奉聖躬。
至日登樂遊園 裴度
陰律隨寒改，陽和應節生。祥雲觀魏闕，瑞氣映秦城。驗炭論時政，書雲受歲盈。晷移長日至，霧斂遠霄清。景暖仙梅動，風柔御柳傾。那堪封得意，空對物華情。
溪居 裴度
門徑俯清溪，茅簷古木齊。紅塵飄不到，時有水禽[啼]。
喜遇劉二十八 裴度
病來佳興少，老去舊遊稀。笑語縱橫作，盃觴絡繹飛。
涼風亭睡覺 裴度
飽食緩行新睡覺，一甌新茗侍兒煎。脫巾斜倚繩牀坐，風送水聲來耳邊。
句 裴度
兩人同日事征西，今日君先奉紫泥。待平賊壘報天子，莫指仙山示武夫。野人不識中書令，喚作陶家與謝家。君若有心求逸足，我還留意在名姝。
元和聖德詩 韓愈
皇帝即阼，物無違拒。曰暘而暘，曰雨而雨。維是元年，有盜在夏。欲覆其州，以踵近武。皇帝曰嘻，豈不在我。負鄙爲艱，縱則不可。出師征之，其衆十旅。軍其城下，告以福禍。腹敗枝披，不敢保聚。擲首陴外，降旛夜豎。疆外之險，莫過蜀土。韋臯去鎮，劉闢守後。血人於牙，不肯吐口。開庫啗士，曰隨所取。汝張汝弓，汝鼓汝鼓。汝爲表書，求我帥汝。事始上聞，在列咸怒。皇帝曰然，嗟遠士女。苟附而安，則且付與。讀命於庭，出節少府。朝發京師，夕至其部。闢喜謂黨，汝振而伍。蜀可全有，此不當受。萬牛臠炙，萬甕行酒。以錦纏股，以紅帕首。有恇其兇，有餌其誘。其出穰穰，隊以萬數。遂劫東川，遂據城阻。皇帝曰嗟，其又可許。爰命崇文，分卒禁禦。有安其驅，無暴我野。日行三十，徐壁其右。闢黨聚謀，鹿頭是守。崇文奉詔，進退規矩。戰不貪殺，擒不濫數。四方節度，整兵頓馬。上章請討，俟命起坐。皇帝曰嘻，無汝煩苦。荆幷洎梁，在國門戶。出師三千，各選爾醜。四軍齊作，殷其如阜。或拔其角，或脫其距。長驅洋洋，無有齟齬。八月壬午，闢棄城走。載妻與妾，包裹稚乳。是日崇文，入處其宇。分散逐捕，搜原剔藪。闢窮見窘，無地自處。俯視大江，不見洲渚。遂自顛倒，若杵投臼。取之江中，枷脰械手。婦女纍纍，啼哭拜叩。來獻闕下，以告廟社。周示城市，咸使觀覩。解脫攣索，夾以砧斧。婉婉弱子，赤立傴僂。牽頭曳足，先斷腰膂。次及其徒，體骸撐拄。末乃取闢，駭汗如寫。揮刀紛紜，爭刌膾脯。優賞將吏，扶珪綴組。帛堆其家，粟塞其庾。哀憐陣沒，廩給孤寡。贈官封墓，周帀宏溥。經戰伐地，寬免租簿。施令酬功，急疾如火。天地中間，莫不順序。幽恒青魏，東盡海浦。南至徐蔡，區外雜虜。怛威赧德，踧踖蹈舞。掉棄兵革，私習簋簠。來請來覲，十百其耦。皇帝曰吁，伯父叔舅。各安爾位，訓厥甿畮。正月元日，初見宗祖。躬執百禮，登降拜俯。薦於新宮，視瞻梁梠。慼見容色，淚落入俎。侍祠之臣，助我惻楚。乃以上辛，於郊用牡。除於國南，鱗筍毛簴。廬幕周施，開揭磊砢。獸盾騰挐，圓壇帖妥。天兵四羅，旂常婀娜。駕龍十二，魚魚雅雅。宵昇於丘，奠璧獻斝。衆樂驚作，轟豗融冶。紫焰噓呵，高靈下墮。羣星從坐，錯落侈哆。日君月妃，煥赫婐㛂。瀆鬼濛鴻，嶽祗嶪峩。飫沃羶薌，產祥降嘏。鳳皇應奏，舒翼自拊。赤麟黃龍，逶陀結糾。卿士庶人，黃童白叟。踴躍歡呀，失喜噎歐。乾清坤夷，境落褰舉。帝車回來，日正當午。幸丹鳳門，大赦天下。滌濯剗磢，磨滅瑕垢。續功臣嗣，拔賢任耉。孩養無告，仁滂施厚。皇帝神聖，通達今古。聽聰視明，一似堯禹。生知法式，動得理所。天錫皇帝，爲天下主。幷包畜養，無異細鉅。億載萬年，敢有違者。皇帝儉勤，盥濯陶瓦。斥遣浮華，好此綈紵。勅戒四方，侈則有咎。天錫皇帝，多麥與黍。無召水旱，耗於雀鼠。億載萬年，有富無窶。皇帝正直，別白善否。擅命而狂，既翦既去。盡逐羣姦，靡有遺侶。天錫皇帝，厖臣碩輔。博問遐觀，以置左右。億載萬年，無敢余侮。皇帝大孝，慈祥悌友。怡怡愉愉，奉太皇后。浹於族親，濡及九有。天錫皇帝，與天齊壽。登茲太平，無怠永久。億載萬年，爲父爲母。博士臣愈，職是訓詁。作爲歌詩，以配吉甫。
琴操十首 韓愈
秋之水兮，其色幽幽。我將濟兮，不得其由。涉其淺兮，石齧我足。乘其深兮，龍入我舟。我濟而悔兮，將安歸尤。歸兮歸兮，無與石鬬兮，無應龍求。
琴操十首 韓愈
蘭之猗猗，揚揚其香。不採而佩，於蘭何傷。今天之旋，其曷爲然。我行四方，以日以年。雪霜貿貿，薺麥之茂。子如不傷，我不爾覯。薺麥之茂，薺麥之有。君子之傷，君子之守。
琴操十首 韓愈
龜之氛兮，不能雲雨。龜之枿兮，不中梁柱。龜之大兮，祗以奄魯。知將隳兮，哀莫余伍。周公有鬼兮，嗟余歸輔。
琴操十首 韓愈
雨之施物以孳，我何意於彼爲。自周之先，其艱其勤。以有疆宇，私我後人。我祖在上，四方在下。厥臨孔威，敢戲以侮。孰荒於門，孰治於田。四海既均，越裳是臣。
琴操十首 韓愈
目窈窈兮，其凝其盲。耳肅肅兮，聽不聞聲。朝不日出兮，夜不見月與星。有知無知兮，爲死爲生。嗚呼！臣罪當誅兮，天王聖明。
琴操十首 韓愈
我家於豳，自我先公。伊我承序，敢有不同。今狄之人，將土我疆。民爲我戰，誰使死傷。彼岐有岨，我往獨處。爾莫余追，無思我悲。
琴操十首 韓愈
父兮兒寒，母兮兒飢。兒罪當笞，逐兒何爲。兒在中野，以宿以處。四無人聲，誰與兒語。兒寒何衣，兒飢何食。兒行於野，履霜以足。母生衆兒，有母憐之。獨無母憐，兒寧不悲。
琴操十首 韓愈
雉之飛，於朝日。羣雌孤雄，意氣橫出。當東而西，當啄而飛。隨飛隨啄，羣雌粥粥。嗟我雖人，曾不如彼雉雞。生身七十年，無一妾與妃。
琴操十首 韓愈
雄鵠銜枝來，雌鵠啄泥歸。巢成不生子，大義當乖離。江漢水之大，鵠身鳥之微。更無相逢日，且可繞樹相隨飛。
琴操十首 韓愈
有獸維貍兮，我夢得之。其身孔明兮，而頭不知。吉凶何爲兮，覺坐而思。巫咸上天兮，識者其誰。
南山詩 韓愈
吾聞京城南，茲惟羣山囿。東西兩際海，巨細難悉究。山經及地志，茫昧非受授。團辭試提挈，挂一念萬漏。欲休諒不能，粗敘所經覯。嘗昇崇丘望，戢戢見相湊。晴明出稜角，縷脈碎分繡。蒸嵐相澒洞，表裏忽通透。無風自飄簸，融液煦柔茂。橫雲時平凝，點點露數岫。天空浮修眉，濃綠畫新就。孤撐有巉絕，海浴褰鵬噣。春陽潛沮洳，濯濯吐深秀。巖巒雖嵂崒，軟弱類含酎。夏炎百木盛，蔭鬱增埋覆。神靈日歊歔，雲氣爭結構。秋霜喜刻轢，磔卓立癯瘦。參差相疊重，剛耿陵宇宙。冬行雖幽墨，冰雪工琢鏤。新曦照危峨，億丈恒高袤。明昏無停態，頃刻異狀候。西南雄太白，突起莫間簉。藩都配德運，分宅占丁戊。逍遙越坤位，詆訐陷乾竇。空虛寒兢兢，風氣較搜漱。朱維方燒日，陰霰縱騰糅。昆明大池北，去覿偶晴晝。緜聯窮俯視，倒側困清漚。微瀾動水面，踴躍躁猱狖。驚呼惜破碎，仰喜呀不仆。前尋徑杜墅，岔蔽畢原陋。崎嶇上軒昂，始得觀覽富。行行將遂窮，嶺陸煩互走。勃然思坼裂，擁掩難恕宥。巨靈與夸蛾，遠賈期必售。還疑造物意，固護蓄精祐。力雖能排斡，雷電怯呵詬。攀緣脫手足，蹭蹬抵積甃。茫如試矯首，堛塞生怐愗。威容喪蕭爽，近新迷遠舊。拘官計日月，欲進不可又。因緣窺其湫，凝湛閟陰嘼。魚蝦可俯掇，神物安敢寇。林柯有脫葉，欲墮鳥驚救。爭銜彎環飛，投棄急哺鷇。旋歸道回睨，達枿壯復奏。吁嗟信奇怪，峙質能化貿。前年遭譴謫，探歷得邂逅。初從藍田入，顧盻勞頸脰。時天晦大雪，淚目苦矇瞀。峻塗拖長冰，直上若懸溜。褰衣步推馬，顛蹶退且復。蒼黃忘遐睎，所矚纔左右。杉篁咤蒲蘇，杲耀攢介胄。專心憶平道，脫險逾避臭。昨來逢清霽，宿願忻始副。崢嶸躋冢頂，倏閃雜鼯鼬。前低劃開闊，爛漫堆衆皺。或連若相從，或蹙若相鬬。或妥若弭伏，或竦若驚雊。或散若瓦解，或赴若輻湊。或翩若船遊，或決若馬驟。或背若相惡，或向若相佑。或亂若抽筍，或嵲若注灸。或錯若繪畫，或繚若篆籀。或羅若星離，或蓊若雲逗。或浮若波濤，或碎若鋤耨。或如賁育倫，賭勝勇前購。先強勢已出，後鈍嗔䛠譳。或如帝王尊，叢集朝賤幼。雖親不褻狎，雖遠不悖謬。或如臨食案，肴核紛飣餖。又如遊九原，墳墓包槨柩。或纍若盆甖，或揭若㽅豆。或覆若曝鼈，或頹若寢獸。或蜿若藏龍，或翼若搏鷲。或齊若友朋，或隨若先後。或迸若流落，或顧若宿留。或戾若仇讐，或密若婚媾。或儼若峩冠，或翻若舞袖。或屹若戰陣，或圍若蒐狩。或靡然東注，或偃然北首。或如火熺焰，或若氣饙餾。或行而不輟，或遺而不收。或斜而不倚，或弛而不彀。或赤若禿鬝，或燻若柴槱。或如龜拆兆，或若卦分繇。或前橫若剝，或後斷若姤。延延離又屬，夬夬叛還遘。喁喁魚闖萍，落落月經宿。誾誾樹牆垣，巘巘駕庫廄。參參削劍戟，煥煥銜瑩琇。敷敷花披萼，闟闟屋摧霤。悠悠舒而安，兀兀狂以狃。超超出猶奔，蠢蠢駭不懋。大哉立天地，經紀肖營腠。厥初孰開張，僶俯誰勸侑。創茲樸而巧，戮力忍勞疚。得非施斧斤，無乃假詛咒。鴻荒竟無傳，功大莫酬僦。嘗聞於祠官，芬苾降歆嗅。斐然作歌詩，惟用贊報酭。
謝自然詩 韓愈
果州南充縣，寒女謝自然。童騃無所識，但聞有神僊。輕生學其術，乃在金泉山。繁華榮慕絕，父母慈愛捐。凝心感魑魅，慌惚難具言。一朝坐空室，雲霧生其間。如聆笙竽韻，來自冥冥天。白日變幽晦，蕭蕭風景寒。簷楹蹔明滅，五色光屬聯。觀者徒傾駭，躑躅詎敢前。須臾自輕舉，飄若風中煙。茫茫八紘大，影響無由緣。里胥上其事，郡守驚且歎。驅車領官吏，甿俗爭相先。入門無所見，冠履同蛻蟬。皆云神僊事，灼灼信可傳。余聞古夏后，象物知神姦。山林民可入，魍魎莫逢旃。逶迤不復振，後世恣欺謾。幽明紛雜亂，人鬼更相殘。秦皇雖篤好，漢武洪其源。自從二主來，此禍竟連連。木石生怪變，狐貍騁妖患。莫能盡性命，安得更長延。人生處萬類，知識最爲賢。奈何不自信，反欲從物遷。往者不可悔，孤魂抱深冤。來者猶可誡，余言豈空文。人生有常理，男女各有倫。寒衣及飢食，在紡績耕耘。下以保子孫，上以奉君親。苟異於此道，皆爲棄其身。噫乎彼寒女，永託異物羣。感傷遂成詩，昧者宜書紳。
秋懷詩十一首 一 韓愈
窗前兩好樹，衆葉光薿薿。秋風一拂披，策策鳴不已。微燈照空牀，夜半偏入耳。愁憂無端來，感歎成坐起。天明視顏色，與故不相似。羲和驅日月，疾急不可恃。浮生雖多塗，趨死惟一軌。胡爲浪自苦，得酒且歡喜。
秋懷詩十一首 二 韓愈
白露下百草，蕭蘭共雕悴。青青四牆下，已復生滿地。寒蟬暫寂寞，蟋蟀鳴自恣。運行無窮期，稟受氣苦異。適時各得所，松栢不必貴。
秋懷詩十一首 三 韓愈
彼時何卒卒，我志何曼曼。犀首空好飲，廉頗尚能飯。學堂日無事，驅馬適所願。茫茫出門路，欲去聊自勸。歸還閱書史，文字浩千萬。陳跡竟誰尋，賤嗜非貴獻。丈夫意有在，女子乃多怨。
秋懷詩十一首 四 韓愈
秋氣日惻惻，秋空日凌凌。上無枝上蜩，下無盤中蠅。豈不感時節，耳目去所憎。清曉卷書坐，南山見高稜。其下澄湫水，有蛟寒可罾。惜哉不得往，豈謂吾無能。
秋懷詩十一首 五 韓愈
離離挂空悲，慼慼抱虛警。露泫秋樹高，蟲弔寒夜永。歛退就新懦，趨營悼前猛。歸愚識夷塗，汲古得修綆。名浮猶有耻，味薄真自幸。庶幾遺悔尤，即此是幽屏。
秋懷詩十一首 六 韓愈
今晨不成起，端坐盡日景。蟲鳴室幽幽，月吐窗冏冏。喪懷若迷方，浮念劇含梗。塵埃慵伺候，文字浪馳騁。尚須勉其頑，王事有朝請。
秋懷詩十一首 七 韓愈
秋夜不可晨，秋日苦易暗。我無汲汲志，何以有此憾。寒雞空在棲，缺月煩屢瞰。有琴具徽絃，再鼓聽愈淡。古聲久埋滅，無由見真濫。低心逐時趨，苦勉祗能暫。有如乘風船，一縱不可纜。不如覰文字，丹鉛事點勘。豈必求贏餘，所要石與甔。
秋懷詩十一首 八 韓愈
卷卷落地葉，隨風走前軒。鳴聲若有意，顛倒相追奔。空堂黃昏暮，我坐默不言。童子自外至，吹燈當我前。問我我不應，饋我我不餐。退坐西壁下，讀詩盡數編。作者非今士，相去時已千。其言有感觸，使我復悽酸。願謂汝童子，置書且安眠。丈夫屬有念，事業無窮年。
秋懷詩十一首 九 韓愈
霜風侵梧桐，衆葉著樹乾。空堦一片下，琤若摧琅玕。謂是夜氣滅，望舒霣其團。青冥無依倚，飛轍危難安。驚起出戶視，倚楹久汍瀾。憂愁費晷景，日月如跳丸。迷復不計遠，爲君駐塵鞍。
秋懷詩十一首 十 韓愈
暮暗來客去，羣囂各收聲。悠悠偃宵寂，斖斖抱秋明。世累忽進慮，外憂遂侵誠。強懷張不滿，弱念缺已盈。詰屈避語穽，冥茫觸心兵。敗虞千金棄，得比寸草榮。知耻足爲勇，晏然誰汝令。
秋懷詩十一首 十一 韓愈
鮮鮮霜中菊，既晚何用好。揚揚弄芳蝶，爾生還不早。運窮兩值遇，婉孌死相保。西風蟄龍蛇，衆木日凋槁。由來命分爾，泯滅豈足道。
赴江陵途中寄贈王二十補闕李十一拾遺李二十六員外翰林三學士 韓愈
孤臣昔放逐，血泣追愆尤。汗漫不省識，怳如乘桴浮。或自疑上疏，上疏豈其由。是年京師旱，田畝少所收。上憐民無食，征賦半已休。有司恤經費，未免煩徵求。富者既云急，貧者固已流。傳聞閭里間，赤子棄渠溝。持男易斗粟，掉臂莫肯酬。我時出衢路，餓者何其稠。親逢道邊死，佇立久咿嚘。歸舍不能食，有如魚中鉤。適會除御史，誠當得言秋。拜疏移閤門，爲忠寧自謀。上陳人疾苦，無令絕其喉。下陳畿甸內，根本理宜優。積雪騐豐熟，幸寬待蠶麰。天子惻然感，司空歎綢繆。謂言即施設，乃反遷炎州。同官盡才俊，偏善柳與劉。或慮語言洩，傳之落冤讐。二子不宜爾，將疑斷還不。中使臨門遣，頃刻不得留。病妹臥牀褥，分知隔明幽。悲啼乞就別，百請不頷頭。弱妻抱稚子，出拜忘慚羞。僶俛不回顧，行行詣連州。朝爲青雲士，暮作白頭囚。商山季冬月，冰凍絕行輈。春風洞庭浪，出沒驚孤舟。逾嶺到所任，低顏奉君侯。酸寒何足道，隨事生瘡疣。遠地觸途異，吏民似猨猴。生獰多忿很，辭舌紛嘲啁。白日屋簷下，雙鳴鬬鵂鶹。有蛇類兩首，有蠱羣飛遊。窮冬或搖扇，盛夏或重裘。颶起最可畏，訇哮簸陵丘。雷霆助光怪，氣象難比侔。癘疫忽潛遘，十家無一瘳。猜嫌動置毒，對案輙懷愁。前日遇恩赦，私心喜還憂。果然又羈縶，不得歸鋤耰。此府雄且大，騰凌盡戈矛。棲棲法曹掾，何處事卑陬。生平企仁義，所學皆孔周。早知大理官，不列三后儔。何況親犴獄，敲搒發姦偷。懸知失事勢，恐自罹罝罘。湘水清且急，涼風日脩脩。胡爲首歸路，旅泊尚夷猶。昨者京使至，嗣皇傳冕旒。赫然下明詔，首罪誅共吺。復聞顛夭輩，峨冠進鴻疇。班行再肅穆，璜珮鳴琅璆。佇繼貞觀烈，邊封脫兜鍪。三賢推侍從，卓犖傾枚鄒。高議參造化，清文煥皇猷。協心輔齊聖，致理同毛輶。小雅詠鹿鳴，食苹貴呦呦。遺風邈不嗣，豈憶嘗同裯。失志早衰換，前期擬蜉蝣。自從齒牙缺，始慕舌爲柔。因疾鼻又塞，漸能等薰蕕。深思罷官去，畢命依松楸。空懷焉能果，但見歲已遒。殷湯閔禽獸，解網祝蛛蝥。雷煥掘寶劍，冤氛消斗牛。茲道誠可尚，誰能借前籌。殷勤答吾友，明月非暗投。
暮行河堤上 韓愈
暮行河堤上，四顧不見人。衰草際黃雲，感歎愁我神。夜歸孤舟臥，展轉空及晨。謀計竟何就，嗟嗟世與身。
重雲李觀疾贈之 韓愈
天行失其度，陰氣來干陽。重雲閉白日，炎燠成寒涼。小人但咨怨，君子惟憂傷。飲食爲減少，身體豈寧康。此志誠足貴，懼非職所當。藜羹尚如此，肉食安可嘗。窮冬百草死，幽桂乃芬芳。且況天地間，大運自有常。勸君善飲食，鸞鳳本高翔。
江漢答孟郊 韓愈
江漢雖云廣，乘舟渡無艱。流沙信難行，馬足常往還。淒風結衝波，狐裘能禦寒。終宵處幽室，華燭光爛爛。苟能行忠信，可以居夷蠻。嗟余與夫子，此義每所敦。何爲復見贈，繾綣在不諼。
岐山下二首 一 韓愈
誰謂我有耳，不聞鳳皇鳴。朅來岐山下，日暮邊鴻驚。
岐山下二首 二 韓愈
丹穴五色羽，其名爲鳳皇。昔周有盛德，此鳥鳴高岡。和聲隨祥風，窅窕相飄揚。聞者亦何事，但知時俗康。自從公旦死，千載閟其光。吾君亦勤理，遲爾一來翔。
北極贈李觀 韓愈
北極有羈羽，南溟有沈鱗。川源浩浩隔，影響兩無因。風雲一朝會，變化成一身。誰言道里遠，感激疾如神。我年二十五，求友昧其人。哀歌西京市，乃與夫子親。所尚苟同趨，賢愚豈異倫。方爲金石姿，萬世無緇磷。無爲兒女態，憔悴悲賤貧。
此日足可惜贈張籍 韓愈
此日足可惜，此酒不足嘗。捨酒去相語，共分一日光。念昔未知子，孟君自南方。自矜有所得，言子有文章。我名屬相府，欲往不得行。思之不可見，百端在中腸。維時月魄死，冬日朝在房。驅馳公事退，聞子適及城。命車載之至，引坐於中堂。開懷聽其說，往往副所望。孔丘歿已遠，仁義路久荒。紛紛百家起，詭怪相披猖。長老守所聞，後生習爲常。少知誠難得，純粹古已亡。譬彼植園木，有根易爲長。留之不遣去，館置城西旁。歲時未云幾，浩浩觀湖江。衆夫指之笑，謂我知不明。兒童畏雷電，魚鼈驚夜光。州家舉進士，選試繆所當。馳辭對我策，章句何煒煌。相公朝服立，工席歌鹿鳴。禮終樂亦闋，相拜送於庭。之子去須臾，赫赫流盛名。竊喜復竊歎，諒知有所成。人事安可恒，奄忽令我傷。聞子高第日，正從相公喪。哀情逢吉語，惝怳難爲雙。暮宿偃師西，徒展轉在牀。夜聞汴州亂，遶壁行徬徨。我時留妻子，倉卒不及將。相見不復期，零落甘所丁。驕兒未絕乳，念之不能忘。忽如在我所，耳若聞啼聲。中途安得返，一日不可更。俄有東來說，我家免罹殃。乘船下汴水，東去趨彭城。從喪朝至洛，還走不及停。假道經盟津，出入行澗岡。日西入軍門，羸馬顛且僵。主人願少留，延入陳壺觴。卑賤不敢辭，忽忽心如狂。飲食豈知味，絲竹徒轟轟。平明脫身去，決若驚鳧翔。黃昏次汜水，欲過無舟航。號呼久乃至，夜濟十里黃。中流上灘潬，沙水不可詳。驚波暗合沓，星宿爭翻芒。轅馬蹢躅鳴，左右泣僕童。甲午憩時門，臨泉窺鬬龍。東南出陳許，陂澤平茫茫。道邊草木花，紅紫相低昂。百里不逢人，角角雄雉鳴。行行二月暮，乃及徐南疆。下馬步堤岸，上船拜吾兄。誰云經艱難，百口無夭殤。僕射南陽公，宅我睢水陽。篋中有餘衣，盎中有餘糧。閉門讀書史，窗戶忽已涼。日念子來遊，子豈知我情。別離未爲久，辛苦多所經。對食每不飽，共言無倦聽。連延三十日，晨坐達五更。我友二三子，宦遊在西京。東野窺禹穴，李翱觀濤江。蕭條千萬里，會合安可逢。淮之水舒舒，楚山直叢叢。子又捨我去，我懷焉所窮。男兒不再壯，百歲如風狂。高爵尚可求，無爲守一鄉。
幽懷 韓愈
幽懷不能寫，行此春江潯。適與佳節會，士女競光陰。凝妝耀洲渚，繁吹蕩人心。間關林中鳥，亦知和爲音。豈無一尊酒，自酌還自吟。但悲時易失，四序迭相侵。我歌君子行，視古猶視今。
落葉送陳羽 韓愈
落葉不更息，斷蓬無復歸。飄颻終自異，邂逅暫相依。悄悄深夜語，悠悠寒月輝。誰云少年別，流淚各沾衣。
歸彭城 韓愈
天下兵又動，太平竟何時。訏謨者誰子，無乃失所宜。前年關中旱，閭井多死飢。去歲東郡水，生民爲流屍。上天不虛應，禍福各有隨。我欲進短策，無由至彤墀。刳肝以爲紙，瀝血以書辭。上言陳堯舜，下言引龍夔。言詞多感激，文字少葳蕤。一讀已自怪，再尋良自疑。食芹雖云美，獻御固已癡。緘封在骨髓，耿耿空自奇。昨者到京城，屢陪高車馳。周行多俊異，議論無瑕疵。見待頗異禮，未能去毛皮。到口不敢吐，徐徐俟其巘。歸來戎馬間，驚顧似羈雌。連日或不語，終朝見相欺。乘閑輙騎馬，茫茫詣空陂。遇酒即酩酊，君知我爲誰。
醉後 韓愈
煌煌東方星，奈此衆客醉。初喧或忿爭，中靜雜嘲戲。淋漓身上衣，顛倒筆下字。人生如此少，酒賤且勤置。
醉贈張秘書 韓愈
人皆勸我酒，我若耳不聞。今日到君家，呼酒持勸君。爲此座上客，及余各能文。君詩多態度，藹藹春空雲。東野動驚俗，天葩吐奇芬。張籍學古淡，軒鶴避雞羣。阿買不識字，頗知書八分。詩成使之寫，亦足張吾軍。所以欲得酒，爲文俟其醺。酒味既冷冽，酒氣又氛氳。性情漸浩浩，諧笑方云云。此誠得酒意，餘外徒繽紛。長安衆富兒，盤饌羅羶葷。不解文字飲，惟能醉紅裙。雖得一餉樂，有如聚飛蚊。今我及數子，固無蕕與薰。險語破鬼膽，高詞嫓皇墳。至寶不雕琢，神功謝鋤耘。方今向太平，元凱承華勛。吾徒幸無事，庶以窮朝曛。
同冠峽 韓愈
南方二月半，春物亦已少。維舟山水間，晨坐聽百鳥。宿雲尚含姿，朝日忽升曉。羇旅感和鳴，囚拘念輕矯。潺湲淚久迸，詰曲思增繞。行矣且無然，蓋棺事乃了。
送惠師 韓愈
惠師浮屠者，乃是不羇人。十五愛山水，超然謝朋親。脫冠翦頭髮，飛步遺蹤塵。發跡入四明，梯空上秋旻。遂登天台望，衆壑皆嶙峋。夜宿最高頂，舉頭看星辰。光芒相照燭，南北爭羅陳。茲地絕翔走，自然嚴且神。微風吹木石，澎湃聞韶鈞。夜半起下視，溟波銜日輪。魚龍驚踴躍，呌嘯成悲辛。怪氣或紫赤，敲磨共輪囷。金鴉既騰翥，六合俄清新。常聞禹穴奇，東去窺甌閩。越俗不好古，流傳失其真。幽蹤邈難得，聖路嗟長堙。回臨浙江濤，屹起高峨岷。壯志死不息，千年如隔晨。是非竟何有，棄去非吾倫。凌江詣廬嶽，浩蕩極遊巡。崔崒沒雲表，陂陀浸湖淪。是時雨初霽，懸瀑垂天紳。前年往羅浮，步戛南海漘。大哉陽德盛，榮茂恒留春。鵬鶱墮長翮，鯨戲側脩鱗。自來連州寺，曾未造城闉。日攜青雲客，探勝窮崖濱。太守邀不去，羣官請徒頻。囊無一金資，翻謂富者貧。昨日忽不見，我令訪其隣。奔波自追及，把手問所因。顧我却興歡，君寧異於民。離合自古然，辭別安足珍。吾聞九疑好，夙志今欲伸。斑竹啼舜婦，清湘沈楚臣。衡山與洞庭，此固道所循。尋崧方抵洛，歷華遂之秦。浮游靡定處，偶往即通津。吾言子當去，子道非吾遵。江魚不池活，野鳥難籠馴。吾非西方敎，憐子狂且醇。吾嫉惰遊者，憐子愚且諄。去矣各異趣，何爲浪霑巾。
送靈師 韓愈
佛法入中國，爾來六百年。齊民逃賦役，高士著幽禪。官吏不之制，紛紛聽其然。耕桑日失隸，朝署時遣賢。靈師皇甫姓，胤胄本蟬聯。少小涉書史，早能綴文篇。中間不得意，失跡成延遷。逸志不拘敎，軒騰斷牽攣。圍棊鬬白黑，生死隨機權。六博在一擲，梟盧叱回旋。戰詩誰與敵，浩汗橫戈鋋。飲酒盡百𧣴，嘲詣思逾鮮。有時醉花月，高唱清且緜。四座咸寂默，杳如奏湘弦。尋勝不憚險，黔江屢洄沿。瞿塘五六月，驚電讓歸船。怒水忽中裂，千尋墮幽泉。環回勢益急，仰見團團天。投身豈得計，性命甘徒捐。浪沫蹙翻涌，漂浮再生全。同行二十人，魂骨俱坑填。靈師不挂懷，冒涉道轉延。開忠二州牧，詩賦時多傳。失職不把筆，珠璣爲君編。強留費日月，密席羅嬋娟。昨者至林邑，使君數開筵。逐客三四公，盈懷贈蘭荃。湖游泛漭沆，溪宴駐潺湲。別語不許出，行裾動遭牽。隣州競招請，書札何翩翩。十月下桂嶺，乘寒恣窺緣。落落王員外，爭迎獲其先。自從入賓館，占恡久能專。吾徒頗攜被，接宿窮歡妍。聽說兩京事，分明皆眼前。縱橫雜謠俗，瑣屑咸羅穿。材調真可惜，朱丹在磨研。方將歛之道，且欲冠其顛。韶陽李太守，高步凌雲烟。得客輙忘食，開囊乞繒錢。手持南曹敘，字重青瑤鐫。古氣參彖繫，高標摧太玄。維舟事干謁，披讀頭風痊。還如舊相識，傾壺暢幽悁。以此復留滯，歸驂幾時鞭。
縣齋有懷 韓愈
少小尚奇偉，平生足悲吒。猶嫌子夏儒，肯學樊遲稼。事業窺臯稷，文章蔑曹謝。濯纓起江湖，綴佩雜蘭麝。悠悠指長道，去去策高駕。誰爲傾國媒，自許連城價。初隨計吏貢，屢入澤宮射。雖免十上勞，何能一戰霸。人情忌殊異，世路多權詐。蹉跎顏遂低，摧折氣愈下。冶長信非罪，侯生或遭駡。懷書出皇都，銜淚渡清灞。身將老寂寞，志欲死閑暇。朝食不盈腸，冬衣纔掩髂。軍書既頻召，戎馬乃連跨。大梁從相公，彭城赴僕射。弓箭圍狐兔，絲竹羅酒{炙火=肉}。兩府變荒涼，三年就休假。求官去東洛，犯雪過西華。塵埃紫陌春，風雨靈臺夜。名聲荷朋友，援引乏姻婭。雖陪彤庭臣，詎縱青冥靶。寒空聳危闕，曉色曜脩架。捐軀辰在丁，鎩翮時方蜡。投荒誠職分，領邑幸寬赦。湖波翻日車，嶺石坼天罅。毒霧恒熏晝，炎風每燒夏。雷威固已加，颶勢仍相借。氣象杳難測，聲音吁可怕。夷言聽未慣，越俗循猶乍。指摘兩憎嫌，睢盱互猜訝。祗緣恩未報，豈謂生足藉。嗣皇新繼明，率土日流化。惟思滌瑕垢，長去事桑柘。斸嵩開雲扃，壓潁抗風榭。禾麥種滿地，梨棗栽繞舍。兒童稍長成，雀鼠得驅嚇。官租日輸納，村酒時邀迓。閑愛老農愚，歸弄小女姹。如今便可爾，何用畢婚嫁。
合江亭 韓愈
紅亭枕湘江，蒸水會其左。瞰臨眇空闊，綠淨不可唾。維昔經營初，邦君實王佐。翦林遷神祠，買地費家貨。梁棟宏可愛，結構麗匪過。伊人去軒騰，茲宇遂頹挫。老郎來何暮，高唱久乃和。樹蘭盈九畹，栽竹逾萬个。長綆汲滄浪，幽蹊下坎坷。波濤夜俯聽，雲樹朝對臥。初如遺宦情，終乃最郡課。人生誠無幾，事往悲豈奈。蕭條緜歲時，契闊繼庸懦。勝事誰復論，醜聲日已播。中丞黜凶邪，天子閔窮餓。君侯至之初，閭里自相賀。淹滯樂閑曠，勤苦勸慵惰。爲余掃塵階，命樂醉衆座。窮秋感平分，新月憐半破。願書巖上石，勿使泥塵涴。
陪杜侍御遊湘西兩寺獨宿有題一首因獻楊常侍 韓愈
長沙千里平，勝地猶在險。況當江闊處，斗起勢匪漸。深林高玲瓏，青山上琬琰。路窮臺殿闢，佛事煥且儼。剖竹走泉源，開廊架崖广。是時秋之殘，暑氣尚未歛。羣行忘後先，朋息棄拘檢。客堂喜空涼，華榻有清簟。澗蔬煮蒿芹，水果剝菱芡。伊余夙所慕，陪賞亦云忝。幸逢車馬歸，獨宿門不掩。山樓黑無月，漁火燦星點。夜風一何喧，杉檜屢磨颭。猶疑在波濤，怵惕夢成魘。靜思屈原沈，遠憶賈誼貶。椒蘭爭妬忌，絳灌共讒諂。誰令悲生腸，坐使淚盈臉。翻飛乏羽翼，指摘困瑕玷。珥貂藩維重，政化類分陝。禮賢道何優，奉己事苦儉。大廈棟方隆，巨川檝行剡。經營誠少暇，遊宴固已歉。旅程愧淹留，徂歲嗟荏苒。平生每多感，柔翰遇頻染。展轉嶺猿鳴，曙燈青睒睒。
岳陽樓別竇司直 韓愈
洞庭九州間，厥大誰與讓。南匯羣崖水，北注何奔放。瀦爲七百里，吞納各殊狀。自古澄不清，環混無歸向。炎風日搜攪，幽怪多冗長。軒然大波起，宇宙隘而妨。巍峩拔嵩華，騰踔較健壯。聲音一何宏，轟輵車萬兩。猶疑帝軒轅，張樂就空曠。蛟螭露筍簴，縞練吹組帳。鬼神非人世，節奏頗跌踼。陽施見誇麗，陰閉感悽愴。朝過宜春口，極北缺隄障。夜纜巴陵洲，叢芮纔可傍。星河盡涵泳，俯仰迷下上。餘瀾怒不已，喧聒鳴甕盎。明登岳陽樓，輝煥朝日亮。飛廉戢其威，清晏息纖纊。泓澄湛凝綠，物影巧相況。江豚時出戲，驚波忽蕩瀁。時當冬之孟，隙竅縮寒漲。前臨指近岸，側坐眇難望。滌濯神魂醒，幽懷舒以暢。主人孩童舊，握手乍忻悵。憐我竄逐歸，相見得無恙。開筵交履舃，爛漫倒家釀。杯行無留停，高柱送清唱。中盤進橙栗，投擲傾脯醬。歡窮悲心生，婉孌不能忘。念昔始讀書，志欲干霸王。屠龍破千金，爲藝亦云亢。愛才不擇行，觸事得讒謗。前年出官由，此禍最無妄。公卿採虛名，擢拜識天仗。姦猜畏彈射，斥逐恣欺誑。新恩移府庭，逼側廁諸將。于嗟苦駑緩，但懼失宜當。追思南渡時，魚腹甘所葬。嚴程迫風帆，劈箭入高浪。顛沈在須臾，忠鯁誰復諒。生還真可喜，尅己自懲創。庶從今日後，粗識得與喪。事多改前好，趣有獲新尚。誓耕十畝田，不取萬乘相。細君知蠶織，稚子已能餉。行當掛其冠，生死君一訪。
送文暢師北遊 韓愈
昔在四門館，晨有僧來謁。自言本吳人，少小學城闕。已窮佛根源，粗識事輗軏。攣拘屈吾真，戒轄思遠發。薦紳秉筆徒，聲譽耀前閥。從求送行詩，屢造忍顛蹶。今成十餘卷，浩汗羅斧鉞。先生閟窮巷，未得窺剞劂。又聞識大道，何路補剠刖。出其囊中文，滿聽實清越。謂僧當少安，草序頗排訐。上論古之初，所以施賞罰。下開迷惑胸，窙豁劚株橜。僧時不聽瑩，若飲水救暍。風塵一出門，時日多如髮。三年竄荒嶺，守縣坐深樾。徴租聚異物，詭製怛巾襪。幽窮誰共語，思想甚含噦。昨來得京官，照壁喜見蝎。況逢舊親識，無不比鶼蟨。長安多門戶，弔慶少休歇。而能勤來過，重惠安可揭。當今聖政初，恩澤完{羽戊}狘。胡爲不自暇，飄戾逐鸇𪆙。僕射領北門，威德壓胡羯。相公鎮幽都，竹帛爛勳伐。酒場舞閨姝，獵騎圍邊月。開張篋中寶，自可得津筏。從茲富裘馬，寧復茹藜蕨。余期報恩後，謝病老耕垡。庇身指蓬茅，逞志縱獫猲。僧還相訪來，山藥煮可掘。
答張徹 韓愈
辱贈不知報，我歌爾其聆。首敘始識面，次言後分形。道途緜萬里，日月垂十齡。浚郊避兵亂，睢岸連門停。肝膽一古劒，波濤兩浮萍。漬墨竄舊史，磨丹注前經。義苑手秘寶，文堂耳驚霆。暄晨躡露舃，暑夕眠風櫺。結友子讓抗，請師我慚丁。初味猶噉蔗，遂通斯建瓴。搜奇日有富，嗜善心無寧。石梁平侹侹，沙水光泠泠。乘枯摘野豔，沈細抽潛腥。遊寺去陟巘，尋徑返穿汀。緣雲竹竦竦，失路麻冥冥。淫潦忽翻野，平蕪眇開溟。防泄塹夜塞，懼衝城晝扃。及去事戎轡，相逢宴軍伶。觥秋縱兀兀，獵旦馳駉駉。從賦始分手，朝京忽同舲。急時促暗櫂，戀月留虛亭。畢事驅傳馬，安居守窗螢。梅花灞水別，宮燭驪山醒。省選逮投足，鄉賓尚摧翎。塵祛又一摻，淚眥還雙熒。洛邑得休告，華山窮絕陘。倚巖睨海浪，引袖拂天星。日駕此迴轄，金神所司刑。泉紳拖修白，石劒攢高青。磴蘚澾拳跼，梯颷颭伶俜。悔狂已咋指，垂誡仍鐫銘。峩豸忝備列，伏蒲愧分涇。微誠慕橫草，瑣力摧撞筵。疊雪走商嶺，飛波航洞庭。下險疑墮井，守官類拘囹。荒餐茹獠蠱，幽夢感湘靈。刺史肅蓍蔡，吏人沸蝗螟。點綴簿上字，趨蹌閤前鈴。賴其飽山水，得以娛瞻聽。紫樹雕斐亹，碧流滴瓏玲。暎波鋪遠錦，插地列長屏。愁狖酸骨死，怪花醉魂馨。潛苞絳實坼，幽乳翠毛零。赦行五百里，月變三十蓂。漸階羣振鷺，入學誨螟蛉。苹甘謝鳴鹿，罍滿慚罄瓶。冏冏抱瑚璉，飛飛聯鶺鴒。魚鬣欲脫背，虬光先照硎。豈獨出醜類，方當動朝廷。勤來得唔語，勿憚宿寒廳。
薦士 韓愈
周詩三百篇，雅麗理訓誥。曾經聖人手，議論安敢到。五言出漢時，蘇李首更號。東都漸瀰漫，派別百川導。建安能者七，卓犖變風操。逶迤抵晉宋，氣象日凋耗。中間數鮑謝，比近最清奧。齊梁及陳隋，衆作等蟬噪。搜春摘花卉，沿襲傷剽盜。國朝盛文章，子昂始高蹈。勃興得李杜，萬類困陵暴。後來相繼生，亦各臻閫奧。有窮者孟郊，受材實雄驁。冥觀洞古今，象外逐幽好。橫空盤硬語，妥帖力排奡。敷柔肆紆餘，奮猛卷海潦。榮華肖天秀，捷疾逾響報。行身踐規矩，甘辱恥媚竈。孟軻分邪正，眸子看瞭眊。杳然粹而清，可以鎮浮躁。酸寒溧陽尉，五十幾何耄。孜孜營甘旨，辛苦久所冒。俗流知者誰，指注競嘲慠。聖皇索遺逸，髦士日登造。廟堂有賢相，愛遇均覆燾。況承歸與張，二公迭嗟悼。青冥送吹噓，強箭射魯縞。胡爲久無成，使以歸期告。霜風破佳菊，嘉節迫吹帽。念將決焉去，感物增戀嫪。彼微水中荇，尚煩左右芼。魯侯國至小，廟鼎猶納郜。幸當擇珉玉，寧有棄珪瑁。悠悠我之思，擾擾風中纛。上言媿無路，日夜惟心禱。鶴翎不天生，變化在啄菢。通波非難圖，尺地易可漕。善善不汲汲，後時徒悔懊。救死具八珍，不如一簞犒。微詩公勿誚，愷悌神所勞。
喜侯喜至贈張籍張徹 韓愈
昔我在南時，數君常在念。搖搖不可止，諷詠日喁噞。如以膏濯衣，每漬垢逾染。又如心中疾，鍼石非所砭。常思得遊處，至死無倦厭。地遐物奇怪，水鏡涵石劒。荒花窮漫亂，幽獸工騰閃。礙目不忍窺，忽忽坐昏墊。逢神多所祝，豈忘靈即驗。依依夢歸路，歷歷想行店。今者誠自幸，所懷無一欠。孟生去雖索，侯氏來還歉。欹眠聽新詩，屋角月豔豔。雜作承間騁，交驚舌互舚。繽紛指瑕疵，拒捍阻城塹。以余經摧挫，固請發鉛槧。居然妄推讓，見謂爇天燄。比疎語徒妍，悚息不敢占。呼奴具盤餐，飣餖魚菜贍。人生但如此，朱紫安足僭。
古風 韓愈
今日曷不樂，幸時不用兵。無曰既蹙矣，乃尚可以生。彼州之賦，去汝不顧。此州之役，去我奚適。一邑之水，可走而違。天下湯湯，曷其而歸。好我衣服，甘我飲食。無念百年，聊樂一日。
駑驥 韓愈
駑駘誠齷齪，市者何其稠。力小若易制，價微良易酬。渴飲一斗水，飢食一束芻。嘶鳴當大路，志氣若有餘。騏驥生絕域，自矜無匹儔。牽驅入市門，行者不爲留。借問價幾何，黃金比嵩丘。借問行幾何，咫尺視九州。飢食玉山禾，渴飲醴泉流。問誰能爲御，曠世不可求。惟昔穆天子，乘之極遐遊。王良執其轡，造父挾其輈。因言天外事，茫惚使人愁。駑駘謂騏驥，餓死余爾羞。有能必見用，有德必見收。孰云時與命，通塞皆自由。騏驥不敢言，低徊但垂頭。人皆劣騏驥，共以駑駘優。喟余獨興歎，才命不同謀。寄詩同心子，爲我商聲謳。
馬厭穀 韓愈
馬厭穀兮，士不厭糠籺。土被文繡兮，士無短褐。彼其得志兮，不我虞。一朝失志兮，其何如。已焉哉，嗟嗟乎鄙夫！。
嗟哉董生行 韓愈
淮水出桐柏，山東馳遙遙。千里不能休，淝水出其側。不能千里百里入淮流，壽州屬縣有安豐。唐貞元時縣人董生召南隱居行義於其中，刺史不能薦。天子不聞名聲，爵祿不及門。門外惟有吏，日來徴租更索錢。嗟哉董生朝出耕，夜歸讀古人書。盡日不得息，或山而樵。或水而漁，入廚具甘旨。上堂問起居，父母不慼慼。妻子不咨咨，嗟哉董生孝且慈。人不識，惟有天翁知。生祥下瑞無時期，家有狗乳出求食。雞來哺其兒，啄啄庭中拾蟲蟻。哺之不食鳴聲悲，徬徨躑躅久不去。以翼來覆待狗歸，嗟哉董生。誰將與儔，時之人。夫妻相虐，兄弟爲讐。食君之祿，而令父母愁。亦獨何心，嗟哉董生無與儔。
烽火 韓愈
登高望烽火，誰謂塞塵飛。王城富且樂，曷不事光輝。勿言日已暮，相見恐行稀。願君熟念此，秉燭夜中歸。我歌寧自感，乃獨淚霑衣。
汴州亂二首 一 韓愈
汴州城門朝不開，天狗墮地聲如雷。健兒爭誇殺留後，連屋累棟燒成灰。諸侯咫尺不能救，孤士何者自興哀。
汴州亂二首 二 韓愈
母從子走者爲誰，大夫夫人留後兒。昨日乘車騎大馬，坐者起趨乘者下。廟堂不肯用干戈，嗚呼奈汝母子何。
利劒 韓愈
利劒光耿耿，佩之使我無邪心。故人念我寡徒侶，持用贈我比知音。我心如冰劒如雪，不能刺讒夫。使我心腐劒鋒折，決雲中斷開青天。噫，劒與我俱變化歸黃泉。
齪齪 韓愈
齪齪當世士，所憂在飢寒。但見賤者悲，不聞貴者歎。大賢事業異，遠抱非俗觀。報國心皎潔，念時涕汍瀾。妖姬坐左右，柔指發哀彈。酒肴雖日陳，感激寧爲歡。秋陰欺白日，泥潦不少乾。河堤決東郡，老弱隨驚湍。天意固有屬，誰能詰其端。願辱太守薦，得充諫諍官。排雲呌閶闔，披腹呈琅玕。致君豈無術，自進誠獨難。
河之水二首寄子姪老成 一 韓愈
河之水，去悠悠，我不如，水東流。我有孤姪在海陬，三年不見兮使我生憂。日復日，夜復夜，三年不見汝，使我鬢髮未老而先化。
河之水二首寄子姪老成 二 韓愈
河之水，悠悠去，我不如，水東注。我有孤姪在海浦，三年不見兮使我心苦。采蕨於山，緡魚於淵。我徂京師，不遠其還。
山石 韓愈
山石犖確行徑微，黃昏到寺蝙蝠飛。升堂坐階新雨足，芭蕉葉大支子肥。僧言古壁佛畫好，以火來照所見稀。鋪牀拂席置羹飯，疎糲亦足飽我飢。夜深靜臥百蟲絕，清月出嶺光入扉。天明獨去無道路，出入高下窮煙霏。山紅澗碧紛爛漫，時見松櫪皆十圍。當流赤足蹋澗石，水聲激激風吹衣。人生如此自可樂，豈必局束爲人鞿。嗟哉吾黨二三子，安得至老不更歸。
天星送楊凝郎中賀正 韓愈
天星牢落雞喔咿，僕夫起餐車載脂。正當窮冬寒未已，借問君子行安之。會朝元正無不至，受命上宰須及期。侍從近臣有虛位，公今此去歸何時。
汴泗交流贈張僕射 韓愈
汴泗交流郡城角，築場十步平如削。短垣三面繚逶迤，擊鼓騰騰樹赤旗。新秋朝涼未見日，公早結束來何爲。分曹決勝約前定，百馬攢蹄近相暎。毬驚杖奮合且離，紅牛纓紱黃金羈。側身轉臂著馬腹，霹靂應手神珠馳。超遙散漫兩閑暇，揮霍紛紜爭變化。發難得巧意氣麤，讙聲四合壯士呼。此誠習戰非爲劇，豈若安坐行良圖。當今忠臣不可得，公馬莫走須殺賊。
忽忽 韓愈
忽忽乎余未知生之爲樂也，願脫去而無因。安得長翮大翼如雲生我身，乘風振奮出六合，絕浮塵。死生哀樂兩相棄，是非得失付閑人。
鳴雁 韓愈
嗷嗷鳴雁鳴且飛，窮秋南去春北歸。去寒就暖識所依，天長地闊棲息稀。風霜酸苦稻粱微，毛羽摧落身不肥。裴回反顧羣侶違，哀鳴欲下洲渚非。江南水闊朝雲多，草長沙軟無網羅。
龍移 韓愈
天昏地黑蛟龍移，雷驚電激雄雌隨。清泉百丈化爲土，魚鼈枯死吁可悲。
雉帶箭 韓愈
原頭火燒靜兀兀，野雉畏鷹出復沒。將軍欲以巧伏人，盤馬彎弓惜不發。地形漸窄觀者多，雉驚弓滿勁箭加。衝人決起百餘尺，紅翎白鏃相傾斜。將軍仰笑軍吏賀，五色離披馬前墮。
贈鄭兵曹 韓愈
尊酒相逢十載前，君爲壯夫我少年。尊酒相逢十載後，我爲壯夫君白首。我材與世不相當，戢鱗委翅無復望。當今賢俊皆周行，君何爲乎亦遑遑。桮行到君莫停手，破除萬事無過酒。
桃源圖 韓愈
神僊有無何渺茫，桃源之說誠荒唐。流水盤迴山百轉，生綃數幅垂中堂。武陵太守好事者，題封遠寄南宮下。南宮先生忻得之，波濤入筆驅文辭。文工畫妙各臻極，異境恍惚移於斯。架巖鑿谷開宮室，接屋連牆千萬日。嬴顛劉蹶了不聞，地坼天分非所恤。種桃處處惟開花，川原近遠蒸紅霞。初來猶自念鄉邑，歲久此地還成家。漁舟之子來何所，物色相猜更問語。大蛇中斷喪前王，羣馬南渡開新主。聽終辭絕共悽然，自說經今六百年。當時萬事皆眼見，不知幾許猶流傳。爭持酒食來相饋，禮數不同樽俎異。月明伴宿玉堂空，骨冷魂清無夢寐。夜半金雞啁哳鳴，火輪飛出客心驚。人間有累不可住，依然離別難爲情。船開櫂進一迴顧，萬里蒼蒼煙水暮。世俗寧知僞與真，至今傳者武陵人。
東方半明 韓愈
東方半明大星沒，獨有太白配殘月。嗟爾殘月勿相疑，同光共影須臾期。殘月暉暉，太白睒睒。雞三號，更五點。
贈唐衢 韓愈
虎有爪兮牛有角，虎可搏兮牛可觸。奈何君獨抱奇材，手把鋤犁餓空谷。當今天子急賢良，匭函朝出開明光。胡不上書自薦達，坐令四海如虞唐。
貞女峽 韓愈
江盤峽束春湍豪，風雷戰鬬魚龍逃。懸流轟轟射水府，一瀉百里翻雲濤。漂船擺石萬瓦裂，咫尺性命輕鴻毛。
贈侯喜 韓愈
吾黨侯生字叔起，呼我持竿釣溫水。平明鞭馬出都門，盡日行行荆棘裏。溫水微茫絕又流，深如車轍闊容輈。蝦蟆跳過雀兒浴，此縱有魚何足求。我爲侯生不能已，盤針擘粒投泥滓。晡時堅坐到黃昏，手倦目勞方一起。暫動還休未可期，蝦行蛭渡似皆疑。舉竿引線忽有得，一寸纔分鱗與鬐。是日侯生與韓子，良久歎息相看悲。我今行事盡如此，此事正好爲吾規。半世遑遑就舉選，一名始得紅顏衰。人間事勢豈不見，徒自辛苦終何爲。便當提攜妻與子，南入箕潁無還時。叔起君今氣方銳，我言至切君勿嗤。君欲釣魚須遠去，大魚豈肯居沮洳。
古意 韓愈
太華峰頭玉井蓮，開花十丈藕如船。冷比雪霜甘比蜜，一片入口沈痾痊。我欲求之不憚遠，青壁無路難夤緣。安得長梯上摘實，下種七澤根株連。
八月十五夜贈張功曹 韓愈
纖雲四卷天無河，清風吹空月舒波。沙平水息聲影絕，一桮相屬君當歌。君歌聲酸辭且苦，不能聽終淚如雨。洞庭連天九疑高，蛟龍出沒猩鼯號。十生九死到官所，幽居默默如藏逃。下牀畏蛇食畏藥，海氣濕蟄熏腥臊。昨者州前搥大鼓，嗣皇繼聖登夔臯。赦書一日行萬里，罪從大辟皆除死。遷者追廻流者還，滌瑕蕩垢清朝班。州家申名使家抑，坎軻祗得移荆蠻。判司卑官不堪說，未免捶楚塵埃間。同時輩流多上道，天路幽險難追攀。君歌且休聽我歌，我歌今與君殊科。
謁衡嶽廟遂宿嶽寺題門樓 韓愈
五嶽祭秩皆三公，四方環鎮嵩當中。火維地荒足妖怪，天假神柄專其雄。噴雲泄霧藏半腹，雖有絕頂誰能窮。我來正逢秋雨節，陰氣晦昧無清風。潛心默禱若有應，豈非正直能感通。須臾靜掃衆峰出，仰見突兀撐青空。紫蓋連延接天柱，石廩騰擲堆祝融。森然魄動下馬拜，松柏一逕趨靈宮。粉牆丹柱動光彩，鬼物圖畫填青紅。升階傴僂薦脯酒，欲以菲薄明其衷。廟令老人識神意，睢盱偵伺能鞠躬。手持桮珓導我擲，云此最吉餘難同。竄逐蠻荒幸不死，衣食纔足甘長終。侯王將相望久絕，神縱欲福難爲功。夜投佛寺上高閣，星月掩暎雲朣朧。猿鳴鐘動不知曙，杲杲寒日生於東。
岣嶁山 韓愈
岣嶁山尖神禹碑，字青石赤形模奇。科斗拳身薤倒披，鸞飄鳳泊拏虎螭。事嚴跡秘鬼莫窺，道人獨上偶見之。我來咨嗟涕漣洏，千搜萬索何處有，森森綠樹猿猱悲。
永貞行 韓愈
君不見太皇諒陰未出令，小人乘時偷國柄。北軍百萬虎與貔，天子自將非他師。一朝奪印付私黨，懍懍朝士何能爲。狐鳴梟噪爭署置，睗睒跳踉相嫵媚。夜作詔書朝拜官，超資越序曾無難。公然白日受賄賂，火齊磊落堆金盤。元臣故老不敢語，晝臥涕泣何汍瀾。董賢三公誰復惜，侯景九錫行可歎。國家功高德且厚，天位未許庸夫干。嗣皇卓犖信英主，文如太宗武高祖。膺圖受禪登明堂，共流幽州鯀死羽。四門肅穆賢俊登，數君匪親豈其朋。郎官清要爲世稱，荒郡迫野嗟可矜。湖波連天日相騰，蠻俗生梗瘴癘烝。江氛嶺祲昏若凝，一蛇兩頭見未曾。怪鳥鳴喚令人憎，蟲蟲羣飛夜撲燈。雄虺毒螫墮股肱，食中置藥肝心崩。左右使令詐難憑，慎勿浪信常兢兢。吾嘗同僚情可勝，具書目見非妄徵，嗟爾既往宜爲懲。
洞庭湖阻風贈張十一署 韓愈
十月陰氣盛，北風無時休。蒼茫洞庭岸，與子維雙舟。霧雨晦爭泄，波濤怒相投。犬雞斷四聽，糧絕誰與謀。相去不容步，險如礙山丘。清談可以飽，夢想接無由。男女喧左右，飢啼但啾啾。非懷北歸興，何用勝羇愁。雲外有白日，寒光自悠悠。能令暫開霽，過是吾無求。
李花贈張十一署 韓愈
江陵城西二月尾，花不見桃惟見李。風揉雨練雪羞比，波濤翻空杳無涘。君知此處花何似，白花倒燭天夜明。羣雞驚鳴官吏起，金烏海底初飛來。朱輝散射青霞開，迷魂亂眼看不得。照耀萬樹繁如堆，念昔少年著遊燕。對花豈省曾辭桮，自從流落憂感集。欲去未到先思廻，祗今四十已如此。後日更老誰論哉，力攜一尊獨就醉，不忍虛擲委黃埃。
杏花 韓愈
居鄰北郭古寺空，杏花兩株能白紅。曲江滿園不可到，看此寧避雨與風。二年流竄出嶺外，所見草木多異同。冬寒不嚴地恒泄，陽氣發亂無全功。浮花浪蘂鎮長有，纔開還落瘴霧中。山榴躑躅少意思，照耀黃紫徒爲叢。鷓鴣鉤輈猿呌歇，杳杳深谷攢青楓。豈如此樹一來翫，若在京國情何窮。今旦胡爲忽惆悵，萬片飄泊隨西東。明年更發應更好，道人莫忘鄰家翁。
感春四首 一 韓愈
我所思兮在何所，情多地遐兮徧處處。東西南北皆欲往，千江隔兮萬山阻。春風吹園雜花開，朝日照屋百鳥語。三桮取醉不復論，一生長恨奈何許。
感春四首 二 韓愈
皇天平分成四時，春氣漫誕最可悲。雜花妝林草蓋地，白日坐上傾天維。蜂喧鳥咽留不得，紅萼萬片從風吹。豈如秋霜雖慘冽，摧落老物誰惜之。爲此徑須沽酒飲，自外天地棄不疑。近憐李杜無檢束，爛漫長醉多文辭。屈原離騷二十五，不肯餔啜糟與醨。惜哉此子巧言語，不到聖處寧非癡。幸逢堯舜明四目，條理品彙皆得宜。平明出門暮歸舍，酩酊馬上知爲誰。
感春四首 三 韓愈
朝騎一馬出，暝就一牀臥。詩書漸欲拋，節行久已惰。冠敧感髮禿，語誤驚齒墮。孤負平生心，已矣知何奈。
感春四首 四 韓愈
我恨不如江頭人，長網橫江遮紫鱗。獨宿荒陂射鳧雁，賣納租賦官不嗔。歸來歡笑對妻子，衣食自給寧羞貧。今者無端讀書史，智慧祗足勞精神。畫蛇著足無處用，兩鬢霜白趨埃塵。乾愁漫解坐自累，與衆異趣誰相親。數桮澆腸雖暫醉，皎皎萬慮醒還新。百年未滿不得死，且可勤買拋青春。
寒食日出遊 韓愈
李花初發君始病，我往看君花轉盛。走馬城西惆悵歸，不忍千株雪相暎。邇來又見桃與梨，交開紅白如爭競。可憐物色阻攜手，空展霜縑吟九詠。紛紛落盡泥與塵，不共新妝比端正。桐華最晚今已繁，君不強起時難更。關山遠別固其理，寸步難見始知命。憶昔與君同貶官，夜渡洞庭看斗柄。豈料生還得一處，引袖拭淚悲且慶。各言生死兩追隨，直置心親無貌敬。念君又署南荒吏，路指鬼門幽且敻。三公盡是知音人，曷不薦賢陛下聖。囊空甑倒誰救之，我今一食日還併。自然憂氣損天和，安得康強保天性。斷鶴兩翅鳴何哀，縶驥四足氣空橫。今朝寒食行野外，綠楊帀岸蒲生迸。宋玉庭邊不見人，輕浪參差魚動鏡。自嗟孤賤足瑕疵，特見放縱荷寬政。飲酒寧嫌𧣴底深，題詩尚倚筆鋒勁。明宵故欲相就醉，有月莫愁當火令。
憶昨行和張十一 韓愈
憶昨夾鍾之呂初吹灰，上公禮罷元侯廻。車載牲牢甕舁酒，並召賓客延鄒枚。腰金首翠光照耀，絲竹迥發清以哀。青天白日花草麗，玉斝屢舉傾金罍。張君名聲座所屬，起舞先醉長松摧。宿酲未解舊痁作，深室靜臥聞風雷。自期殞命在春序，屈指數日憐嬰孩。危辭苦語感我耳，淚落不揜何漼漼。念昔從君渡湘水，大帆夜劃窮高桅。陽山鳥路出臨武，驛馬拒地驅頻隤。踐蛇茹蠱不擇死，忽有飛詔從天來。伾文未揃崖州熾，雖得赦宥恒愁猜。近者三姦悉破碎，羽窟無底幽黃能。眼中了了見鄉國，知有歸日眉方開。今君縱署天涯吏，投檄北去何難哉。無妄之憂勿藥喜，一善自足禳千災。頭輕目朗肌骨健，古劒新劚磨塵埃。殃消禍散百福併，從此直至耉與鮐。嵩山東頭伊洛岸，勝事不假須穿栽。君當先行我待滿，沮溺可繼窮年推。
劉生詩 韓愈
生名師命其姓劉，自少軒輊非常儔。棄家如遺來遠遊，東走梁宋暨揚州。遂凌大江極東陬，洪濤舂天禹穴幽。越女一笑三年留，南逾橫嶺入炎州。青鯨高磨波山浮，怪魅炫曜堆蛟虬。山㺑讙譟猩猩遊，毒氣爍體黃膏流。問胡不歸良有由，美酒傾水{炙火=肉}肥牛。妖歌慢舞爛不收，倒心廻腸爲青眸。千金邀顧不可酬，乃獨遇之盡綢繆。瞥然一餉成十秋，昔鬚未生今白頭。五管歷徧無賢侯，迴望萬里還家羞。陽山窮邑惟猿猴，手持釣竿遠相投。我爲羅列陳前修，芟蒿斬蓬利鋤耰。天星廻環數纔周，文學穰穰囷倉稠。車輕御良馬力優，咄哉識路行勿休，往取將相酬恩讐。
鄭羣贈簟 韓愈
蘄州笛竹天下知，鄭君所寶尤瓌奇。攜來當晝不得臥，一府傳看黃琉璃。體堅色淨又藏節，盡眼凝滑無瑕疵。法曹貧賤衆所易，腰腹空大何能爲。自從五月困暑濕，如坐深甑遭蒸炊。手磨袖拂心語口，慢膚多汗真相宜。日暮歸來獨惆悵，有賣直欲傾家資。誰謂故人知我意，卷送八尺含風漪。呼奴掃地鋪未了，光彩照耀驚童兒。青蠅側翅蚤蝨避，肅肅疑有清飆吹。倒身甘寢百疾愈，却願天日恒炎曦。明珠青玉不足報，贈子相好無時衰。